text:
les di Sabbatskol
otro idioma
Les di sabbatskol kuartaal 2, aña 2022, Titula: GÉNESIS
Les 3: Kain i Su Herensia
E Krímen
Lesa pa e siman aki:
Kain i su·Herensia Génesis 4, Hebr: 11:4, Mik 6:7, , Isa. 1: 11, 1 Kor: 10:13, 1 Huan 3:12, , Génesis 5, Gén. 6:1-5.
TEKSTO PRINSIPAL:
"Pero si bo laga di hasi bon, piká ta lur tras di bo porta, kla pa ataká bo, ma abo mester sa di domin'é" (Génesis 4:7).
djamars, 12-04-2022
Lesa Génesis 4:3-8. Kiko ta e proseso ku a hiba Kain na mata su ruman hòmber? Wak tambe 1 Huan 3:12.
Kain su reakshon ta dobel: "Kain a kunsumí; sera kara" (Gén. 4:5). Kain su rabia tabata dirigí, parse, na Dios i na Abel. Kain tabata rabiá ku Dios pasobra e tabata pensa ku e tabata víktima di un inhustisia i rabiá ku Abel pasobra e tabata yalurs riba su ruman. Yalurs di kiko? Djis e ofrenda? Seguramente, mas kos tabata tumando lugá tras di kortina, ku loke ta revelá den e par di teksto akí. Loke sea e problema tabata, Kain tabata deprimí pasobra Dios no a aseptá su ofrenda.
E dos preguntanan di Dios den Génesis 4:6 ta relatá na e dos kondishonnan di Kain. Nota ku Dios no ta akusá Kain. Manera ku Adam, Dios ta hasi pregunta, no pasobra E no sa e kontestanan, sino pasobra E ke pa Kain wak su mes i despues komprendé e motibu pa su propio kondishon. Manera semper, Señor ta trata na redimí Su pueblo kaí, asta ora nan fay'E abiertamente. E ora ei, despues di hasi e preguntanan akí, Dios ta konsehá Kain.
Promé, Dios ta urgi Kain pa 'hasi bon', pa komportá na e forma korekto. E ta un yamada pa arepentimentu i pa kambia su aktitut. Dios ta primintí Kain ku E lo 'asept'é' i pordon'é. Den un sentido e ta bisando ku Kain por tin aseptashon ku Dios, pero mester hasié bou di kondishonnan di Dios, no di Kain.
Na otro banda, "si bo laga di hasi bon, piká ta lur tras di bo porta, kla pa ataká bo, ma abo mester sa di domin'é" (Gén. 4:7). Dios Su konseho a revelá e rais di piká, i ta hañ'é den Kain mes. Aki, atrobe, Dios ta konsehando Kain, tratando na gui'é den e kaminda ku e mester bai. E di dos palabra di konseho di Dios ta konserní e aktitut pa tuma pa ku e piká akí, ku ta na porta i kende ta "kla pa ataká bo". Dios ta rekomendá dominio propio: "ma abo mester sa di domin'é". E mesun prinsipio ta resoná den Hakobo, ora e ta splika ku "un hende ta hañ'é den tentashon dor di su mes mal deseonan ku ta sedusié i koutiv'é" (Hakobo 1:14). E evangelio ta ofresé nos e promesa di, no solamente e pordon di piká, sino viktoria riba dje tambe (Wak 1 Kor. 10:13). Al final, Kain no tabatin niun hende pa kulpa pa su piká sino su mes. Generalmente no ta asina ku nos tur tambe?
Kiko e storia desafortuná ei ta siña nos tokante boluntat liber I tokante kon Dios lo no fòrsa nos pa obedesé?
32


c: text/html

text:
(AP) — Gobierno di Merca ta moviendo pa alivia algun di e sancionnan economico riba Venezuela, como un gesto pa curasha reanudacion di negociacionnan entre e oposicion sosteni pa Merca y e gobierno di presidente Nicolas Maduro.
E cambionan limita ta bay permiti Chevron Corp. negocia su licencia cu e compania petrolero estatal, Pdvsa, pero no ta pa drill ni exporta ningun petroleo di origen Venezolano, segun dos oficial senior di gobierno Mericano a bisa AP dialuna laat. E oficialnan a papia bao condicion anonimo pasobra ainda no a haci e anuncio formal.
Adicionalmente, ta bay elimina Carlos Erik Malpica-Flores – ex-oficial di alto rango di Pdvsa y sobrino di prome dama Venezolano – for di un lista di individuonan sanciona, nan a bisa.
E movida ta sigui gestonan di bon boluntad di Maduro despues di a reuni na maart cu representantenan di administracion di Joe Biden y un reunion reciente na Centro America entre oficialnan Mericano y e coalicion principal di oposicion, Plataforma Unitario, pa discuti un caminda bay dilanti.
Cantidad di Venezolano, incluyendo Fiscal General di e pais y e cabesante di sistema penitenciario, y mas di 140 entidad, entre nan Banco Central di Venezuela, ta bay keda sanciona. Departamento di Teosro ta bay continua prohibiendo transaccionnan cu gobierno Venezolano y Pdvsa dentro di mercadonan financiero Mericano.
Maduro mes ta bao acusacion na Merca pa conspira di ‘inunda Merca cu cocaina’ y usa comercio di droga como ‘un arma contra Merca’.
Gobierno Venezolano a suspende negociacionnan cu oposicion na october despues di extradicion na Merca di Alex Saab, acusa di labamento di placa. Maduro e tempo aya a condiciona su regreso na e mesa di negociacion riba liberacion di Saab, kende a wordo extradita for di Cabo Verde.
E negociacionnan a tuma lugar na Ciudad de Mexico bao guia di diplomaticonan Noruego.
Chevron, basa na California, ta e ultimo compania petrolero mayor di Merca pa haci negoshi na Venezuela, unda a inverti pa prome biaha den añanan 1920. Su cuatro joint ventures cu Pdvsa a produci alrededor di 200mil bari pa dia na 2019, pero gobierno Mericano na 2020 a duna orden pa reduci produccion, y desde e tempo ey, ta permiti solamente pa ehecuta trabao esencial riba pozonan di petroleo pa preserva su activonna y nivel di empleo na Venezuela.
E cambio ta permiti ‘Chevron pa negocia e terminonan di e potencial actividadnan futuro na Venezuela’, un oficial Mericano senior a bisa reporteronan ayera. “No ta permiti drenta den ningun acuerdo cu Pdvsa ni ningun otro actividad involucrando Pdvsa of sector petrolero Venezolano. Pues fundamentalmente loke nan ta haciendo ta djis permitiendo pa papia.”
Chevron no a responde inmediatamente na un solicitud pa comentario ayera. Inversionnan di e compania den camponan di petroleo Venezolano y mashinnan durante ultimo siglo tabatin un balor calcula na $2.6 biyon te cu 2020.
Durante ultimo cinco aña, Merca a usa sancionnan personal, acusacionnan criminal y sosten pa gruponan clandestino den un campaña sin exito pa elimina Maduro y restaura loke ta mira como democracia horta na Venezuela. Pero na maart, oficialnan Mericano a biaha na Caracas pa reuni cu Maduro despues cu invasion Ruso di Ucrania a sacudi orden mundial y a forsa Washington pa reconsidera su prioridadnan di seguridad nacional.
Despues di e reunion, Maduro a libera dos prisonero Mericano y a priminti di reanuda negociacionnan cu su oponentenan. Vice-presidente Venezolano, Delcy Rodriguez ayera a tweet cu e pais Sur Americano ta spera cu e decisionnan di Merca ta bay ‘habri caminda pa e eliminacion absoluto di e sancionnan ilegal cu ta afecta tur nos pueblo’.

robotstxt: allowed

filter: keep


text:
Aksidente ku morto
KOMUNIKADO DI PRENSA 278/2022
3 yüni 2022
Aksidente ku morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 03 di yüni 2022 alrededor di 15.30’or Sentral di polis a haña notifikashon ku na un
adrès na Santa Rosaweg dos (2) persona a kai den un pos.
Mesora a dirigí unidat polisial, brantwer i tambe ambulans na e sítio.
Na yegada di polis, a konstatá ku ta trata di un tanta i subrina.
For di investigashon preliminar, polis por a saka afó ku probablemente un menor di edat lo
a bai kue un bestia riba e pos, i na e momentu ei e tapa a kibra i e menor a kai den e pos.
E tanta ku a bai pa yuda e subrina, tambe a resultá den e pos.
Personal di brantwer a logra saka e menor di edat ileso for di e pos, mientras ku e tanta ya
no tabata duna señal di bida.
Dokter di polis ku a presentá na e sítio a konstatá morto di e dama.
Debí ku famianan mester wòrdu poné na altura, te na momentunan aki no por duna
identidat di e víktima liber.


text:
KRALENDIJK- Diputado James Kroon a bai yama hungadó di vòli Luiyi Morales ayó na su salida pa hulanda pa partisipá na un asina yamá ‘try-out’.
Na airopuerto diputado Kroon a felisitá Morales i deseá e hungadó di vòli hopi éksito. Diputado Kroon ta aploudí ku dor di motivashon, disiplina i perseveransia un soño por bira realidat. Segun Kroon e logro personal di Morales ta un momento históriko tambe pa Bonaire.
Logro
Kroon a hasi uso di e oportunidat pa felisitá tambe Federashon di vòli (Bovobo) ku un logro mas pa Bonaire. “Un porta mas a habri pa pa nos hóbennan i mi ta konvensí ku e aporte ku Entidat Públiko Boneiru ta duna pa desaroyo pa ku deporte, lo bini mas oportunidat pa nos hóbennan” asina Kroon a bisa.


text:
5 Motibu Pakiko Bo No Ta Haña Kontesta Ora Bo Solisitá
E senario aki por parse bo konosi; Bo tabata buska i bo a haña un vakatura ku ta pas presis ku bo kapasidat i eksperensia. P’esei bo ta sòru di hinka sufisiente tempu den bo karta di solisitut. Paso esun aki si no mag pasa bo voorbij. Bo ta kue bo CV tambe i drecha esaki un tiki pa hala mas atenshon. Yen di entusiasmo bo ta manda bo karta pa e dunadó di trabou ku segun bo, ta buskando un hende manera abo.
Tur dia bo ta kontrola bo email wak ku bo no a haña niun kontesta. Tur dia di nobo bo ta wòrdu defrouda pa e ousensia di un kontesta di e dunadó di trabou. Dos siman ta pasa sin ainda bo haña niun kontesta, pero bo no ke pèrdè animo. B’a kòrda ku porta e kontesta por a bini den bo spamfolder i bo ta kontrola esaki tambe. Pero ketu, nada, niun kontesta akinan tampoko. Despues di un luna warda, s in ningun kontesta, bo a kumisa asepta ku e kontesta ei lo no bini mas.
Asinaki tempu a pasa sin niun reakshon di parti di e doño di trabou riba bo solisitut. Tur e esfuerso di bo parti tabata pornada.
Esaki ta e realidat di hopi buskado di trabou. Anto no ta un kos lokal esaki ta, ta un realidat amargo ku buskadonan di trabou ront mundu ta hañanan konfronta kune.
Segun un enkuesta di 2013 hibá pa CareerBuilder na Merka, 75% di solisitantenan no a haña kontesta riba un of mas solisitut. Esaki ta pa ilustra ku no ta abo so tin e problema aki.
E dunadó di trabou por tin su motibunan pakiko e no a kontesta abo i otronan. Mi no ke papia e kos goed, paso esei ta imposibel i no ta nèchi.
Akibounan tin 5 motibu pakiko tin bi abo no a haña kontesta di e dunadó di trabou.
- Bo no a lesa e vakatura bon.
E punto aki por ta klòp den sierto kaso. Bo ta asina entusiasma ku bo no ta lesa tur e demandanan of bo a faya un punto den e prosedura. E dunadó di trabou den e kaso aki por disidi di no ni kontesta bo i dedika su tempu na un hende ku si a lesa e informashon ku mas atenshon.
- E vakatura no ta disponibel mas/ E vakatura ta bieu
Si bo ta solisita riba vakaturanan online, no ta semper bo por mira e fecha ku e vakatura a wòrdu publika. I si huntu kune, no tin un fecha duidelijk pa bo reakshona, por pasa ku bo ta reakshonando riba un vakatura ku ta bieu kaba. Tin chèns ku e posishon ta asta yená kaba. Un departamentu di HR lo no ke dedika muchu tempu kontestando email ku ta bini komo reakshon riba vakaturanan bieu. Pa e motibu aki, e dunadó di trabou por pone un deadline pa su vakatura riba Werk ze! Despues di e fecha aki, lo bo no por solisita mas riba e vakatura via di nos website. Esaki ta evita ku bo ta solisita riba vakatura bieu riba nos website i ta spar abo i e dunadó di trabou tempu. Paso bo tempu ta balioso i preferiblemente lo bo ke huz’é riba vakaturanan ku sí ta disponibel ainda.
- E departamentu di HR ta muchu drùk
Na kompanianan mas chikitu, e departamentu di HR ta hopi chikitu. Tin kompania ku no tin esaki mes. Ora un kompania asinaki pone su vakatura disponibel, esaki port rese hopi mas reakshon ku nan a verwacht. Esaki na su turno ta pone ku nan no tin tempu pa pasa den tur karta, no pensa mes di kontesta tur. Imagina bo bo tin ku pasa den dosshen karta i CV I alabes bo tin ku kumpli ku bo trabou diario. E situashon aki ta poko fèrfelu pa deal kun’é.
Pa abo komo buskadó di trabou e situashon aki por ta hopi fèrfelu, paso tin bia e dunadó di trabou nota ni haña chens di pasa den bo solisitut, kual ta pone ku porta bo no ta haña kontesta di nan.
Mi ta kòrda kon un organisashon akinan na Kòrsou a yega di pone Open Dag pa nan rekruta hende nobo. E fluho di hende ku a baha riba e organisashon tabata muchu. Un par di shen hende a bishita e evento aki, tabatin hende ku a haña kontesta 10 luna despues di a yena nan formulario. Sikiera ela haña un kontesta, pero 10 luna si ta poko dimas pa sinta warda riba un dunadó di trabou, kon leuk e trabou por ta (parse).
- Bo no tin pasenshi
Na Kòrsou, mi ta papia over di Kòrsou, paso mi no tin eksperensia ku e otro islanan, pero nos tin e kustumber ku tur kos ta bai mas slow akinan. Esei sigur sib o kompar’é ku sierto instansianan na Hulanda por ehèmpel. Si bo a pasa den e proseso di buska trabou einan, lo bo a kustuma ku bo ta haña un kontesta den un pa dos siman. Maske esaki porta ta un kontesta outomatiko. Na Kòrsou no tur bes esaki ta sosode of e ta tarda. Dus loke bo por hasi ta tene un tiki mas pasenshi ku normal si bo ta buskando trabou na Aruba, Boneiru, Kòrsou, Saba, Sint Eustatius of Sint Maarten.
Tambe ta bon pa bo bèl e dunadó di trabou despues di un siman pa wak si nan a risibi bo karta. Tene kuenta si ku pa un kompania chiki, por ta mas difisil pa keda atende telefòn so di e manera aki.
- Bo no ta kualifika
Si! Bo CV por ta impreshonante, pero porta net nò pa e trabou aki. Porta bo ke traha persé fulltime, kaminda e vakatura ta pa un trabou parttime. Of bo a kaba di reakshona riba vakatura pa un piloot na KLM, kaminda ta fli so ba yeg’i subi den bo bida. Den e kaso aki sigur, lo bo tin kurashi di verwagt un kontesta (serio).
Naturalmente, por tin eksepshon
Den un kombersashon ku agun organisashon, mi a ripara ku no ta tur dunadó di trabou ta keda sin kontesta kandidatonan ku a reakshona riba un vakatura serka e dunadó di trabou. E dunadó di trabou spesifiko aki a splika mi kon nan ta hasi nan bèst pa nan reakshona riba tur karta. Asta esnan ku ta bin via pòst ta haña nan debido atenshon.
Si e kandidato no tin un emailadres, nan lo asta pòst nan kontesta pa e kandidato si ta nesesario. Esaki ta mustra ku kontesta tur kandidato ta posibel, maske ku e ta eksigi un poko mas esfuerso. Buskadonan di trabou lo keda kontentu ku sikiera nan a haña un kontesta, maske esaki ta negativo.
Awor ta kiko bo tin ku hasi si bo no haña kontesta?
Un kos ku sigur bo no tin ku hasi, ta laga e situashon aki desanimá bo. I kòrda bon, ku no ta bo falta. No laga e falta di kontesta di e kompania stroba bo di sigui solisita na otro kaminda. Regularmente tin vakaturanan disponibel, i di bo tambe ta den nan. P’esei mes, check nos pagina di vakatura regularmente pa posishonnan ku ta interesante pa bo.
Pero awor, konta nos. Bo a yega di eksperensiá un situashon mas frustrante ku solisita i keda sin haña kontesta?


text:
Riba e anochi di 20 di mei 2022 e di 30 edicion di e rond van Aruba ta bay start. E evenemento di careda, organisa pa Kazerne di Marina Savaneta, ya ta existi desde 1971. Dos marinier un tempo pasa a reta nan mes pa core ‘solo’ e rond e isla.
Desde e momento ey e idea aki a crece bira un evenemento cu anualmente ta ripiti. E distancia ta 72 kilometer di largura, local pa gran parti ta sigui a lo largo di e costa di e isla y ta un di e caredanan di mas pisa y largo den region Caribe.
Gobernador di aruba su exelencia Alfonso Boekhoudt a duna e disparo pa e salida.
E aña aki ta spera cu lo presenta alrededor di 800 participante na e punto di e salida, por core e ruta di 72 kilometer como individuo, como duo of cu un team di careda di relevo. E aña aki un cantidad record di participante a incribi pa core e buelta como indiciduo. En total tin den esaki 20 homber y muhe. E otro participantenan y teamnan ta cuminsa entre 8or di anochi y 12or di marduga riba diabierna nochi. Cada minuut un team of duo nobo lo start.
Durante e periodo di corona, e ronde van Aruba a continua denn un forma adapta, e aña aki a scohe pa bolbe bek stap pa stap na e ronde di Aruba manera mayoria hende conoce. Publico manera ta custumbra ta mas cu bon bini a lo largo di e ruta pa encurasaha y aplaudi e coredornan. Ademas di esey na cada un di e postnan di cambio lo por tende musica pa publico y participante.


text:
Aruba
Oranjestad Pride Night ta diasabra awor
Diasabra awor dia 18 di Juni lo tuma lugar un anochi nocturno jama ‘Oranjestad Pride Night’. Relaciona cu e calendario di evento pa celebra e luna di ‘Pride’ esaki lo ta un fiesta parti paden di Patio 15 Restaurant ‘The Bar’. Como atraccion lo tin Aruba su prome ‘Drag Dj’ esta Dj Alexa White, Free Welcome Shots y hopi sorpresa. Pa e anochi aki no lo cobra entrada. Tur hende ta bon bini pa asina ta parti di e celebracion di luna di ‘pride’ unda cu ta duna aporte na crea conscientisacion pa igualdad. Tur cos ta cuminsa for di 8 or di anochi caba y lo bay te cu oranan laat. Patio 15 ta situa na Weststraat 15,patras di Royal Plaza.


text:
Aruba
Desconexion grandi entre politica y pueblo
Awe mainta un ciudadano a cuestiona riba Facebook con pa apertura di Weganan Escolar, con a laga e muchanan bay di trempan y a tene publico leu di gobernante. Un desconexion cu ta refleha e realidad di awendia, cu antes politiconan semper kier tabata cerca di pueblo, mientras awe e maneho nobo ta “mas leu, miho”. Y a subraya e desconexion ora a manda pan cu juice pa mucha mientras minister y parlamentario tabata brinda cu biña den man, anto na evento deportivo pa mucha!
E apertura a tuma luga den stadion. A wanta tur minister, parlamentario y na famia den VIP mientras cu mayornan por a sinta te na otro banda, pa mira nan yiunan cu lomba. Nan no tabatin opcion pa cumpra nada di come of bebe, ni cu nan mes placa. E muchanan cu a participa a para oranan largo pa na final nan haya un saco cu hotdog bon friu y un paki juice.
Por lo menos un mayor a tribi di demostra su malcontento, no pa e pan cu juice, pasobra e mes tin placa pa cria su yiu, sino pa e desconexion y e arogancia di e gobernante pa no lubida e contraste, den cual tur dia ta realisa cu pueblo y e mucha no ta central.
Centenares di mucha y nan mayornan a yega na e evento aki, pa realisa hopi lihe cu aki deporte no tabata central, sino a compronde masha lihe cu ta campaña politico a cuminsa. Ta parce cu Gabinete Wever-Croes ta realisa cu e presion di Madre Patria, situacion economico y descontento den pueblo ta aumentando asina hopi, cu lo no dura mucha mas cu lo bin cambio den e panorama politico.
Campaña pasobra locual si a percura p’e ta pa parlamentario y minister por a yega cu henter famia, waiter tur caminda pa percura pa snacks y co’i bebe, incluyendo alcohol, pa tur. Sacament’i potret comosifuera cu nan ta e evento y no e muchanan. Discurso politico no a falta, sin menciona cu di aña pasa a anuncia cu lo drecha Stadion Guillermo Trinidad entre Minister Dangui Oduber y FIFA y te awe nada. Tampoco a menciona con mas lo yuda deporte pa stop muchanan para na rotonde bende rifa. Y mas ainda, mientras a nota parlamentario brasa tur na smile cu director di SKOA, ainda no ta menciona cu siguridad cu schoolgeld lo no aumenta mas! Ta parce mas bien cu tabata grabando un programa di “cuanto vale el show” pasobra e politico tabata central, no e deportista.
Riba dje, a atrae un celebridad local pa ta presente, pero casi e mucha no a haya chens mes pa por a yega cerca ni pa duna un man, corda pa saca potret. Pero si a mira e politico y nan famia cu potret tur rond di nan cube celebridad, den cierto forma la mustra “poder” cu nan si por.
E publicacion riba red social a bay viral mesora y hopi e compartie den whatsapp tambe. Comentarionan tur ta negativo contra Gabinete Wever-Croes y Minister Endy Croes, cu di berdad ta demostra un incapacidad total pa maneha tanto Ministerio di Enseñansa como di deporte, cu tampoco no a nota ningun cambio ainda desde su postulacion.


text:
Riba prome di december ultimo a enttrega certificacion na nuebe compania cu ta afilia na Fundacion Registracion di Companianan di Construccion (RCC). Tur e companianan ta estableci na Aruba y cu a pasa door di e proceso di certificacion di RCC cu exito. A funda RCC cu e meta pa ofrece companianan afilia na e fundacion aki e oportunidad di uza e logo di RCC pa demostra cu nan ta cumpli cu cierto exigencianan determina.
Cu e paso aki di a ricibi e certificacion di RCC, e companianan di construccion aki na Aruba por demostra cu nan ta cumpli cu leynan y normanan local, ta contribui na e economia di Aruba y ta trata nan empleadonan di un forma responsabel y cu nan ta cumpli cabalmente cu nan obligacionnan relaciona cu esaki.
Ademas, e hecho cu un compania tin e certificacion RCC ta yuda e clientenan na Aruba pa tuma decision mas confiabel y responsabel ora nan ta busca un socio adecua pa nan necesidadnan pa proyectonan di construccion. Mester ta cla cu e companianan afilia na e fundacion ta garantisa di ta cumpli cu tur proceso di siguridad durante e trabou di construccion.
E nuebe companianan di Aruba cu a afilia na RCC ta:
- Amast N.V.
- Bohama N.V.
- Pro-Frame N.V.
- Croon Elektrotechniek Aruba N.V.
- Prime Contractors
- Arubaanse Wegenbouw N.V.
- BK Consult
- Albo Aruba
- Constructiebedrijf Goede Bouw N.V.
A registra e compania oficialmente dia 21 di december 2020 cu e meta pa lucha pa interes y idealnan di e companianan di construccion registra na Aruba. E prome directiva di e fundacion ta consisti di:
- Rignald Martis como presidente
- Hose Figaroa como vice-presidente
- Frank Heitkönig como tesorero
- Haydy Obispo como secretaria
- Serge Thijsen como miembro
Pa mas informacion, ta referi na nan website www.fundacion-rcc.com


text:
Diasabra mainta tempranan a drenta informe di un caso di maltrato andando pabao di e rotonde di Seroe Teishi riba e Green Corridor, mesora a dirigi un patruya na e sitio. Na yegada di e patruya a bin compronde cu aki cu e homber tabata maltratando e dama y e dama a bisa di kier entrega keho contra e homber. Polis a detene e homber y e dama a keda di bay pasa na dokter pa asina haya un documento oficial di e lesionnan ricibi durante di e maltrato.
1 thought on “Polis a detene homber cu tabata maltrata muher na e Green Corridor.”
-
Otro yiu di pxxx abusador, bringa cu otro homber kxxx bibo


text:
You also want an ePaper? Increase the reach of your titles
YUMPU automatically turns print PDFs into web optimized ePapers that Google loves.
2
4 you-th magazine página
Nazjirah Bito
Angelo Engelhart Ebony-Gwen Martis
Brianna-Gwen Martis
Cheyenne Felizie
Arelies Knight
Shurayne Fenny
Janella Mook
Sian Adoptie
Laurys Leander Trisha Passial
Estilista:
Vinanshely Bonovasia
& Ed Ansano
> Publikadó
Fundashon Ban Komuniká
> Kordinashon i diseño gráfiko
Passaat Graphic & Web Design:
Monique Rosalina /
Ramon van Geest
T: 5999 - 465 7266
E: 4you-th@passaatdesign.com
> Hefe di redakshon
Practical Business Solutions:
Jefka Martha-Alberto /
Vinanshely Bonovasia /
Sidalina Bleeker
> Aviso
Madelon Oldeman, T: 465 7266
E: madelon@passaatdesign.com
* editorial
* kolofon
> Portrèt mode reportage
CW photography: Carlo Wallé
> Imprenta: Hi-Printing
> Kantidat: 8.000 ehemplar
> Publikashon: 10 x pa aña
> www.4you-th.com
4-YOU-TH-MAGAZINE
> Hopi hende tin e tendensia di bisa ku sierto hende a nanse destiná
pa ta katibu i ku p’esei nan a nanse katibu. Pues segun nan e
hendenan aki a nanse ku e derechi di ser uzá komo katibu.
Kiko presis ta sklabitut? Sklabitut ta kita un persona su derechi básiko
di ta humano i stèmpel e komo un pertenensha, un opheto. Un persona
su humanidat ta e derechi mas sagrado ku un persona ta nase kuné.
Un shon tabatin 2 diferente manera pa yega na su katibu; dor di skohe un “katibu di paden”
òf un “katibu di pafó”. “Katibu di paden” tabata e hendenan di nan mes pais ku a kometé
akto kriminal i ku mester a risibí kastigu di prizon. E shonnan tabata kumpra e personanan
aki i nan tabata bira katibu di e shon, komo straf. Katibu di pafó ta e grupo di hende ku a
ser eksportá i tresé pa traha den propio pais.
Aki ta sigui algun pregunta difísil tokante sklabitut:
Kua ta tur e maneranan ku hende tabata keda sklabisá?
1. Hende ku tabata den debe tabata ofresé nan mes pa traha komo katibu i pa
asina nan paga nan debe.
2. Dor di hòrta e hendenan for di nan tribu, mayoria bia e tribu enemigu, i bende nan
komo katibu tantu ku tribunan lokal komo ku paisnan internashonal.
3. Mayornan mes tabata bende nan yunan pa motibunan finansiero.
4. Si un mama katibu haña yu outomátikamente e yu tambe tabata bira katibu di e mama
su shon.
5. Durante di guera na Afrika e tribunan tabata purba kue mas tantu persona di e
tribu enemigu prezu. Asina nan tabata bende e prizoneronan aki komo katibu.
Hende kolo kla tambe a wòrdu uzá komo katibu?
Na siglo 15 e mòslemnan tabata uza kristiannan komo katibu, pero nan tabata traha solamente
den kas. Pero mayoria bia a uza hende koló skur komo esklabo, komo konsekuensia di e
pensamentu ‘hende koló skur tin mas forsa i por traha mas duru ku hende koló kla’.
A eksportá katibu òf a eksportá hende for di Afrika?
A eksportá hende ku a keda sklabisá for di Afrika. Tabatin un sisitema di kapturá kaminda e
poder imperialista tabata usa i forma paktonan ku Rei di sierto tribunan Afrikano ku tabata
kapturá otro Afrikanonan. Despues di nan kaptura tabata hiba nan na algun pòst unda nan
tabata warda riba barkunan di eksportashon di katibu kual tabata transportá nan pa Amerikas.
Un di e pòstnan aki, ku ta hopi konosí, ta esun na Ghana ku yama Elmina.
Hende tabata nanse katibu?
Nò, pero lei a stipulá ku e yunan ku nanse di un katibu tambe tabata bira katibu outomátikamente..
Asina pues e shonnan por a uza e yunan komo nan katibu ora nan bira mas grandi.
E úniko kos ku katibunan por a hasi ta kasa ku otro. Diferente persona sklabisá tabata hui via
di e ruta di resistensha (ruta riba laman entre Kòrsou i Coro/ Venezuela) kaminda nan tabata
tuma nan libertat mediante di lei, un papel yamá manumisio. Nan tabata buska trabou, traha
duru i spar nan sèn pa despues biaha bin Kòrsou bèk komo hende liber. Na nan yegada nan
tabata kumpra libertat di nan famianan i bula bai Venezuela bèk. Banda di esaki tabatin e kaso
di e yunan di shon ku un muhé sklabisá. E yunan aki tabata haña nan libertat outomátikamente
i nan tabata ser rekonosé komo yu di shon, pues nan tabata karga e fam di shon.
Nazjira Bito
3
4 you-th magazine | página
4
4 you-th magazine | página
> Promé ku kuminsá splika historia di sklabitut riba nos isla Kòrsou, lo mester splika for di unda sklabitut
a originá. Sklabitut ta un forma di trabou obligatorio, kaminda sernan humano ta wòrdu trata komo
propiedat di otro. Sklabitut semper a eksistí. Den siglo 17 negoshantenan tabata transportá katibunan
for di Afrika pa Kòrsou. Nan tabatin mester di e esklabonan aki pa nan por a traha riba plantashon na “de
Nieuwe Wereld”. E hendenan lokal di “de Nieuwe Wereld”, e arawaknan, no tabata kapasitá komo trahadó.
Den aña 1660 Kòrsou a kombertí den un
sentro pa transporte di esklabonan pa Suramérika
i e otro paisnan den Karibe.
For di 1713 e eksportashon di katibu tabata
bayendo malu, na Kòrsou no tabatin masha
nesesidat mas di katibunan komo ku e
nesesidatnan den agrikultura tabata ménos
grandi. Despues ku e Fransesnan a stòp ku
transportashon di katibu pa un tempu a
lanta un revolushon di katibu na Kòrsou ku
e katibu Tula na kabes.
E revolushon a dura un luna ku hopi lucha
di e katibunan. Pa hopi katibu Tula tabata
un Héroe di Kòrsou!
Kalènder kòrtiku di fechanan importante:
1 di yüli 1863: proklamashon di emansipashon di katibu
na Kòrsou
30 di mei 1969: un gira importante den nos polítika, kultura i
relashonnan sosio-ekonómiko
1 di yüli 2013: desendientenan di katibu ta “on fire”!
Ban mira kon ta bayendo awendia ku desendientenan di katibu na
nivel internashonal:
• E hòmber di mas poderoso na mundu: Barack Obama
• Su kasá i su yunan ta kolo skur: Michelle, Malia, Sasha Obama
• E atletanan di mas eksitoso na mundu: Michael Jordan,
Usain Bolt, Muhamed Ali, Pelé
• E kantantenan mas famá: Michael Jackson, Whitney Houston,
Beyoncé Knowles, Bob Marley
• Músiko: Stevie Wonder, Ray Charles, Diana Ross
• Produktor di músika: Jay-Z, P Diddy
• Aktornan: Denzel Washington, Halle Berry, Samuel Jackson,
Whoopi Goldberg, Morgan Freeman, James Earl Jones,
Will Smith, Eddy Murphey, Jamie Foxx, Cicely Tyson,
Danny Gklover, Cuba Gooding, Wesley Snipes, Ice Cube, Morris
Chestnut, Bill Cosby, Steve Harvey, Martin Lawrence, Mo’nique
Hulanda a prohibí transportashon di katibu
na aña 1814. Hulanda no kier a kita transportashon
di sklabitut paso nan tabatin
miedu ku esaki lo tabatin un efekto riba
ekonomia. E kolonianan di Hulanda a abolí
sklabitut ofisialmente na aña 1863, algun aña
mas lat ku Inglatera (1833) i Fransia (1848).
Pues 11.654 katibu a haña nan libertat na aña
1863.
Doñonan di plantashi, mayoria di nan e eks
shonnan, a tuma e katibunan ku a wòrdu
liberá komo trahadó riba plantashi. Nan no
tabata risibí pago; tabatin un sistema ku
yama "paga tera kontrakt" i esaki tabata
enserá ku e persona tabata traha pa e shon
sin pago pa e por paga pa biba riba su tera.
`
Komo kompensashon na e shonnan, i pa
por a logra pasa e lei di abolishon a paga
e shonnan un suma ku tabata varia entre
125 pa 300 florin pa kada katibu ku e shon
tabatin na momentu di abolishon.
For di e tempu ei ekonomia di Kòrsou tabata
bai di malu pa pió. E personanan ku a
haña nan libertat a ser konsiderá mediokre i
inkapas pa kumpli ku sierto tareanan. P’esei
tabata difisil pa nan a yega na trabou, partikularmente
pa loke ta trata trabounan di
ofisina. Tabata opta pa bai traha na Cuba pa
motibu ku e persona liber tabatin mas opshon
di gana bon sèn na Cuba den plantashi
di kaña, komo kòrtadó di kaña.
Arelies Knight
Kòrsou tambe tin su leyendanan. Tabatin hopi inhustisia ta tuma lugá
pa ku e trato kual hende koló skur tabata haña aki na Kòrsou, apesar
di e emansipashon ku a tuma lugá na aña 1863. Dia 30 di mei na aña
1969 yunan di tera a pone pia abou i for di e dia ei a bini kambionan!
• Promé Gobernadó koló skur: Ben Leito
• Promé “Gezaghebber” koló skur: Arno E. Kibbelaar
• Promé “Gevolmachtigde Minister”: Sheldry Osepa
• Artista yu di tera, konosí internashonalmente: Izaline Calister,
Jandino Asporaat
• Modelonan yu di tera konosí internashonalmente: Deva-dee
Siliee, Stephany Francisca
• Atletanan yu di tera, konosí internashonalmente: Hensley Meulens,
Andrew Jones, Ivanon Coffie, Chulo Simmons, Jair Jurgens,
Churandy Martina, Caimin Douglas, Brian Mariano, Obed Martis,
Jemyma Betrian, Kevin Heyer
Esakinan ta djis algun nòmber di tur e leyendanan di Kòrsou ku ta
markando e diferensia i resaltando tantu na nivel nashonal komo
na nivel internashonal. Esta orguyoso mi ta di por yama mi mes yu
di Kòrsou! I esta orguyoso mi ta di mi koló maron bunita asina i mi
kurvanan krioyo! Abo tambe por ta e diferensha!
Bo por mira bo resultado riba página > 7.
Cheyenne Felizie
4 you-th magazine | página 5
6
4 you-th magazine | página
> Jeanine Sondrejo ta un eks alumno ku tabata
registrá na Sociale Vormingsplicht (SVP). E ta un
hende hopi alegre ku gusta pasa prèt. Tambe e ta
gusta duna konseho i skucha kiko otro tin di bisa.
Den su tempu liber e ta gusta lesa i fuera di esei e
tin dos yu hòmber na kua tur sobrá tempu ta bai.
Apesar ku e tin un bon trabou aktualmente, e tin e
deseo di sigui ku su estudio den futuro.
Jeanine tin dos luna trahando na Sociale Vormingsplicht (SVP). E ta
haña su koleganan hopi “great” i dushi pa traha kuné. Si akaso e
tin un òf otro pregunta e por aserká nan fásilmente. Jeanine su trabou
ta un trabou ideal p’e, ya komo ku e ta di opinion ku ta importante
pa skucha e hóbennan i brinda nan e oportunidat pa ekspresá
nan mes. Ademas di esei e ambiente di trabou tambe ta super!
Loke ku e fundashon ta hasi ta yuda hóbennan ku pa un motibu òf
otro no por bai skol mas ni tampoko nan diploma di skol sekundario,
miéntras ku nan ta menor di 24 aña. Jeanine a splika ku bo tin
ku mèldu na bali si bo ta interesá pa haña yudansa, ya bo por haña
un sita pa huntu diskutí i konkluí si bo por drenta den e programa.
Durante e programa nan por tuma kursonan edukativo pa asina nan
tambe por bai traha.
Nazjira Bito
Peeples 9 Mei '13
Star Trek into the Darkness 16 Mei '13
Epic 23 Mei '13
The Lone Ranger 30 Mei '13
The Great Gatsby 3D 16 Mei '13
Fast and Furious 6 22 Mei '13
The hangover part III 30 Mei '13
Now you see me 31 Mei '13
(Advertorial)
“Semper mi tabata ke hasi trabou di atministrashon i porfin mi a
haña e oportunidat pa hasié. Mi mes tabata un alumno registrá na
SVP i nan a yuda mi hopi bon. Mi a sigui tur mi kursonan nesesario
i mira kon leu mi a logra yega, Jeanine ta konta.
Un tiki di Jeanine su funshon
“Atministrashon ta un trabou fásil pero bo mester tin un struktura.
Bo mester por kòrda ta unda bo a keda djabièrnè atardi,
pa bo kuminsá mesun kaminda bèk su siguiente djaluna mainta.
Mi ta hasi di tur kos un tiki. Si e señora di bali no tei mi mester
funshoná na su lugá. Mi trabou ta un trabou hopi variá i e ta e
kurason di un organisashon!”
> Mi tin ku atmití ku mi no tabata masha sigur na
momentu ku mi a skibi bosnan. Mi ta un hóben ku awor
porfin a aseptá ku mi mester di yudansa. Mi no tin
siguransa propio, loke ta mas pio, apenas mi sa ken mi ta.
Mi no ke gaña mi mes mas, por fabor yuda mi. Ki mi hasi?
Mi ta aploudí e balentia ku bo tabatin pa
skibi nos. Na promé lugá, stima i aseptá bo
mes manera bo ta. No rebahá bo mes ni hasi
bo mes ménos pasó bo no ta ménos ku niun
hende. Kòrda esaki bon: si bo mes no ta kere
den bo mes, ta ken lo por kere den bo?
Puntonan
1 A= 4 pnt B= 0 pnt C=2 pnt
2 A= 4 pnt B= 0 pnt C=2 pnt
3 A= 4 pnt B= 0 pnt C=2 pnt
4 A= 4 pnt B= 0 pnt C=2 pnt
5 A= 4 pnt B= 0 pnt C=2 pnt
6 A= 4 pnt B= 0 pnt C=2 pnt
7 A= 4 pnt B= 0 pnt C=2 pnt
8 A= 4 pnt B= 0 pnt C=2 pnt
9 A= 4 pnt B= 0 pnt C=2 pnt
10 A= 4 pnt B= 0 pnt C=2 pnt
Entre 15 i 21 punto
Bo ta hopi lif i bo ta kla pa
yuda tur hende. Bo sa presis
kiko a pasa den pasado pero
en realidat e no ta molestiá
bo. Bo ta opiná ku ta bon pa
kada hende sa ken nan ta
for di unda nan a bini. Bo ta
stima bo pueblo i e islanan
djafó. Bo ta “chill” ku bo bida.
Danki pa skibi nos tòg apesar ku bo no
tabata masha sigur. Mi ta konsehá bo
kuminsá hasi bo mes sierto pregunta ku por
yuda bo yega na konosé bo mes. Ta di sumo
importansia pa bo konosé bo mes promé ku
bo kere den otro persona, sino asina ei fásilmente
bo por ser influensiá dor di otro.
Entre 0 i 14 punto
Tur kos ta molestiá bo kabes
lihé, bo ta hopi sensitivo.
Bo ke pa tur hende gusta ku
bo i bo ta basta ketu. Bo ta
hunga ròl i hasi mané bo ta
otro hende djis pa hende no
sa ken bo ta di bèrdat. Sea bo
mes! Lokual otro hende pensa
di bo no mester molestiá bo
ni influensiá bo. Bo no ta biba
pa hende!
Entre 22 i 40 punto
Abo no tin kunes ku loke nan
ta pensa di bo. Lokual ku a
pasa den pasado a pasa i ta
tempu pa kambio. Bo sa presis
ken bo ta, ki bo ta gusta i
kiko no; i esei ta bon. Pero,
no sea arogante; personanan
di otro nashonalidat no ta
ménos ku bo.
> Ántes nos grandinan tabata usa remedinan,
produktonan i yerbanan natural pa nan
salú i nan kuido personal.
4 You-th ta bai menshoná algun di nan i e
motibu pa kua nan tabata usa nan. Awendia
hopi hende a bin ta ripará nan benefisio i a
bolbe kuminsá hasi hopi uso di e produktonan,
yerbanan i remedinan natural bèk pa asina
evitá di usa kosnan ku hopi kímiko aden.
Siboyo Konofló Kònkòmber Zeta di
pa ferkout,
asma.
pa baha
preshon.
pa baha
preshon
i limpia kútis.
koko
pa hunta
den kabes.
Zeta di
oleifi
bon pa
kabei i kútis.
Awakati Blachi di
tambe ta bon
pa kabei.
mango
ta bon pa baha
preshon.
4 you-th magazine | página 7
Karawara
ta bon pa
ora kaba di
haña yu.
Moringa Kalbas Aloe vera Blachi di
bon pa asma,
preshon, problema
ku kueru
i e ta kura hopi
malesa mas.
ta bon pa
fèrkout.
ta bon
pa kura
herida.
tuna
ta bon pa pone
na kurpa kaminda
tin doló. E ta trèk
e doló.
Asina tin hopi yerba mas ku ta ser usá komo kura!
Ebony-Gwenn Martis
8
4 you-th magazine | página
Ami ta pensa ku nos tin ku sigui papia di sklabitut pa asina'ki nos hóbennan por sa mas
kiko e ta i forma un opinion over di dje i kon nos por purba na kaba kune den presente.
Ainda tin sklabitut ta tuma luga na diferente pais, asta na Kòrsou mes. Un ehèmpel ta e
kasonan kaminda doño di trabou ta laga un hende hasi trabou ku 2 hende ta supose di
hasi i ta paga e trahadó salario di un persona. Nos tin ku enfrent'é i bringa pa minimalis'é
of kaba kune kompletu!
‘Si, ta nesesario
pa bo papia
tokante di bo
pasado, enfrent'é
i sigui pa dilanti.’
‘Mi ta pensa ku nos tin ku keda papia
tokante di dje. Kada bes ku bo wak bèk
i mira kon un kultura a krese i yega na
loke e ta awor bo ta stimulá e esfera
di orguyo nashonal! Nos tur mester ta
orguyoso di e echo ku nos ta ruman
sin distinshon di koló i rasa apesar di e
historia di sklabitut i deskriminashon. Ta
bunita pa rekòrdá sklabitut ora realisá
ku tin resultadonan positivo i ora analisá
kon nos komo pueblo por kambia e
partinan negativo huntu.’
‘Mi ta kere ku e tema sklabitut no ta pas mas awendia; nos tin ku
laga bai. Pero, temanan manera diskriminashon si nos tin ku keda
kuné paso esei si ta sosodé den tur parti de mundu ainda.’
‘Ami ta haña ku nos mester laga sklabitut nos tras i sigui pa dilanti.
Pasobra nos mester wak presente pa bai dilanti i nos no por keda
wak patras loke a pasa tokante di sklabitut.’
‘Ami ta haña ku nos mester sigui papia
tokante di sklabitut i enfrentá nos
pasado. ya asina nos hóbennan ta sa
mas di nos pasado i kiko i ken tabatin
promé ku nos generashon.’
> E periodo di sklabitut ta un
di e temporadanan di mas difísil
ku Kòrsou mester a enfrentá.
Sinembargo pa hopi hende
ainda e no ta parti di pasado.
Hopi ta esnan ku ta haña ku nos
pueblo mester keda rekòrdá e
tempu difísil aki. Otronan ku sí a
pone e asuntu tras di lomba tin
nan bista fihá riba e siguiente
kambionan i progresonan ku
futuro ta brinda na nos pueblo.
4 You-th a puntra algun hóben
lo siguiente tokante sklabitut:
Laga nos tras i sigui pa dilanti?
Òf sigui papia over di dje i
enfrentá nos pasado?
‘Mi ta di opinion ku ta bon pa bo sa for di kua kultura bo ta bini i kon e bida di nos
antepasadonan tabata. Interesante ta pa sa kon nan a hiba e lucha di libertat. P’esei ta
bon i interesante pa sigui papia tokante sklabitut i enfrentá nos pasado. Por ehèmpel
aki na Bonaire ainda nos tin e kasnan di katibu kual a bira un atrakshon pa habitante i
turistanan ku ta bishitá e isla.’
‘Ami ta kere ku mester sigui papia di dje i enfrentá nos pasado! Asinaki nos por siña
di loke nan ku a pasa, pa asinaki nos por aplika esaki mas miho den presente i futuro.
Maske den boka di nos komunidat e ta wordu mirá komo algu malu.’
‘Ami ta haña ku nos mester laga sklabitut atras i sigui pa dilanti.
Pasobra ora algu malu pasa bo tin ku sigui ku bo bida. No por
keda pèrdè tempu riba dje, miéntras ku tin otro problemanan
importante pa solushoná! Òf e tempu ei por ser usá pa djis
disfrutá di bida, paso bida ta dushi.’
‘
‘Sklabitut ta un forma kruel di trata hende i ehersé dominio
riba nan, limitando hende di tin nan libertat propio. Hopi di
nos no gusta dil ku e tema di sklabitut pasó e ta parti di nos
pasado skur. Pero en realidat nos mester enfrent'é komo parti
di nos historia i wak kiko nos por siña for di dje. Loke nos
antepasado a hasi sea robes òf bon, nos mester por siña fo’i
dje i sigui pa dilanti. Ounke nos no ta biba den sklabitut mas,
bo ta haña hende ku tin mente sklavisá. Pues ainda ta pegá
den pasado i no ta purba di siña di nos pasado pa por krese
komo persona òf nos ta purba di tira falta riba otro. Mi ta kere
nos no tin ku laga e tema atras pero si reflekshoná kon kruel
sklabitut tabata pero alabes purba di siña algu fo’i dje pa por
bai dilanti.’
‘Nos tin ku sigui papia di sklabitut pa
nos komo hóben por sa di nos pasado
asina nos por tin un mihó futuro.’
‘No ta algu ku mester laga atras i sigui
dilanti. Ami ta haña ku tin ku sigui papia
over di dje i enfrentá nos pasado.’
‘Ami ta kere ku nos tin ku lag’é atras i sigui pa dilanti. Pero, nunka
lubidá di unda nos a bini i kiko e ta nifiká pa nos. Nos no mester
dun’é asina tantu atenshon mas.’
Den e último edishon tabatin un palabra ku a kai afó den un di Your
Opinion. Aki ta sigui e korekshon. 4 You-th ker a pidi diskulpa pa kualke
mal komprondementu ku por a presentá.
Mi ta haña ‘social media’ hopi importante pasobra mi por
amplia mi konosementu pa ku mi estudio i mi por haña
sa hopi kos ku ta pasa rònt mundu i rondó di mi. Tambe
mi por komuniká ku amiganan i famianan den eksterior.
E medionan ku ami ta uza ta: Facebook, MSN, Skype,
BBM (BlackBerry Messenger), What’sApp i Twitter.
9
4 you-th magazine | página
10
4 you-th magazine | página
11
4 you-th magazine | página
12
4 you-th magazine | página
> E palabra “slave”, ku ta nifiká esklabo na Papiamentu,
ta un palabra ku a bini dilanti den mundu
di moda na vários okashon. Mihó bisá e palabra
“slave” ta parti di e idioma usá den e mundu di
moda. Un ehèmpel ta e famoso frase: “slave to fashion”,
ku ta nifiká esklabo di moda.
Sklabitut a inspirá diferente diseñadó den kreashon di paña,
asesorio i kèts. Akinan boso ta mira imágen di algun kreashon
inspirá pa sklabitut
Janella Mook
# 4
> Kon orguyoso bo ta di bo
kabei natural i bo koló bunita?
Abo ta balorá loke bo tin?
> Bo a yega di puntra bo mes kon Tula su bida
tabata? Bo a yega di pensa ta den kiko tur e kati-
bunan a pasa? Wèl, ami si a yega di pensa esa-
kinan i mi tabatin e privilegio pa asta ekspe-
rensiá nan. Di mes no durante e tempu ei, pero
sí durante filmashon di e pelíkula ‘Tula the
Revolt’.
Promé ku ami i mi ruman a bai hunga den e pelíkula mi tabatin hopi
pregunta tokante di Tula, i durante di e grabashonnan di e pelíkula
mi a haña kontesta riba tur mi preguntanan.
Nos a partisipá na 8 grabashon di ‘Tula the Revolt’. E parti mas duru
pa mi tabata e echo ku nos mester a lanta hopi trempan pa nos a
kue bus pa bai e grabashonnan, kual tabata kaba te anochi lat. Pero
tabata dushi sí!
Nos a bai graba na diferente kaminda manera entre otro: Hòfi Mango,
San Juan, Cas Abou, Christoffelpark i un par di lugá mas.
Tabata fásil pa sera amistat ku sobra hende i tur hende tabata trata
nos hopi bon!
Algu ku nos hende koló skur mester ta orguyoso
di dje ta nos kabei. Tin yen tipo di kabei
duru. Tin e afro, kabei “curly”, kabei peper
i asta “dreadlocks”. Nos kabei no ta solamente
bunita pero tambe e kabei tin un “texture”
hopi nechi. Nos drachi di kabei ta asina
fuerte ku e ta minimalisá e chèns pa e kabei
kibra. Nos por peña tur sorto di modèl ku su
kabei, por ehèmpel: e por “tang” e kabei,
flèktu e kabei, peñ’é stail di afro, hinka krùl
aden i hopi modèl mas. Ora nan bisa bo ku bo ta un “hende pretu”,
sinti bo hopi orguyoso. Un hende koló skur
ta un hende hopi bunita. Bo ta úniko! “Hende
pretu” ta lusi pa su kabei bunita, koló úniko i
kurvanan ku ta nos so tin.
Algun tep pa kuido di bo kabei:
– Purba di no hinka produkto nan kímiko den
bo kabei pa saka bo krùlnan bunita.
– Tene bo kabei mas vèt posibel. Esaki ta
sòru bo kabei tin ménos chèns di kibra.
– Uza baño di krema i otro produktonan ku
ta saludabel pa bo kabei.
Ebony-Gwenn Martis
Ora bo mira un pelíkula na televishon òf na The Movies lo bo no
pensa nunka ku ta dje tantu preparashon tin ku hasi pa produsí un
pelíkula. Tabatin biaha ku nos mester a graba UN esena TRES biaha!
Mester a asta kana pia bou den sumpiña i den solo kayente pero tòg
mi no tabata sintié, paso mi sa ku e resultado lo bai ta tremendo!
Mi ta haña hopi ‘great’ ku nos a konosé artistanan internashonal
manera Deobia Oparei i Danny Glover.
Despues di e pelíkula aki mi a mira un otro banda di Kòrsou; kon
bunita e ta! “Tula the Revolt” a yuda mi haña mas balor i apresio pa
nos dushi isla Kòrsou.
Brianna-Gwenn Martis
13
4 you-th magazine | página
14
4 you-th magazine | página
> Nos grandinan tabata kere den
yen kos ku awendia ta parse straño
pa hopi hende. Pa otronan e kreensianan
aki ta bèrdat i nan a dal tene
duru na nan. Parti grandi di e generashon
nobo ta yama e kreensianan
aki kos di loko, miéntras ku un parti
chikí ta yama nan sabiduria! Aki ta
sigui un lista kòrtiku di algun kreensia.
Kiko abo mes ta kere?
Man pretu: Ántes tabata bisti e beibinan e
man pretu pasá den un kadena di pipita pretu
ku kòrá pa alehá mal airu for di e kriatura.
Na momentu ku tin vibrashon negativo esaki
lo kibra. No ta bon pa bolbe traha e kadena
aki, mester tir’é afó i kumpra un nobo.
Aros: Esaki ta nifiká abundansia. Ántes
tabata basha esaki dilanti di porta di kas òf
paden pa atraé suerte.
> Hopi ta esnan ku ta puntra
si hende koló skur en realidat
ta dominá e mundu di deporte.
Sientífikonan a demostrá, pa medio
di estudionan ku a ser hasí, ku hende
koló skur tin e tipo di kurpa ku tin
ménos vèt i nan wesunan ta mas
fuerte. Esaki ta un karakterístika ku
genétika di e físiko afrikano a heredá
di su antepasadonan i e área tropikal
di Afrika. Pero, en general tin sierto
rasa ku ta destaká mas ku otro den
deporte.
Ántes no tabata posibel pa hende koló
skur drenta den un tim ku tin hende koló
kla aden. Tampoko no tabata posibel pa un
hende koló skur subi un vèlt di tènis òf di
gòlf. Aworakí, mas ku 50 aña despues, sí ta
posibel pa hende koló skur hunga den tur
ramo di deporte. Den e tabèl aki por mira
algun avanse importante di e aseptashon di
hende koló skur den e deporte di beisbòl.
Awendia bo por ripará ku hende koló skur a
dominá den otro áreanan di deporte, ku no
ta baseball. E hungadó di gòlf Tiger Woods
i tambe e dos rumannan muhé ku ta hunga
tènis kual ta Serena i Venus Williams ta tres
Wowo: Tin bisá ku si bo wowo drechi ta
baila hopi ta pasobra bo ta bai mira un
hende ku hopi tempu bo no a topa, i si ta
bo wowo robes esei ke men ku un hende
yegá di bo ta bai fayesé.
Man grawatá: Man ku ta grawatá hopi
ta nifiká ku algu bon ta na kaminda. Hopi
hende ta interpretá esaki komo sèn.
Salu: T'asina ku ántes ora bo kier a kore ku
un hende for di bo kas, tabata basha salu
su tras pa e no bolbe bo kas mas. Pero salu
tambe por trese berans si bo duna esaki na
un persona.
8 Dia: Despues di morto ta pasa 8 dia siguí
ta hasi orashon pa alma di e defuntu sosegá
na pas. Ora e 8 dianan aki pasa ta sende
un lantèrnu den e kuartu kaminda e defuntu
tabata drumi pa asina saka e spiritu pafó.
tremendo ehèmpel. Hende koló skur a sa
di dominá riba área di bòkseo tambe den
pasado. Mira por ehèmpel e leyendanan Mike
Tyson i Muhammad Ali.
MLB
Te ku 1947 no tabatin niun hende koló skur
den MLB (baseball).
1947: Jackie Robinson tabata promé hende koló
skur ku a firma den un tim di hende koló kla.
1957: e porshon en general di e poblashon
di hende koló skur hungando baseball tabata
aproksimadamente (11-12%).
1998: 15% di e total hungadónan di baseball
tabata hende koló skur.
Kolebra: Ta bisa ku si bo kap e animal aki
den dos, lo bo sinti bo lomba despues di
tempu òf ku lo bo keda sufri te dia e animal
aki muri.
Kasamentu: Pa trese suerte den bo
matrimonio bo mester bisti un paña uzá bou
di bo bistí di kasamentu.
Embaraso: Ántes nan tabata kere ku no ta
bon pa dos hende ku ta na estado ta bou di
e mesun dak. Un di nan lo tin ku bai pa evitá
ku esun lo por pèrdè su barika. Tambe tin
papiá ku si ta yu hòmber e barika ta grandi
i punta, i yu muhé e barika ta chikí i rondó.
Kinipí di morto: Esaki ta un mancha blou
ku ta paresé na momentu ku un hende
yegá di bo ta serka di fayesé. Ta asina ku
e mancha blou aki lo kita bèk si pero te
despues ku e hende fayesé.
Shurayne Fenni
Tin hopi hende ta opiná ku ta e postura di e
hende koló skur ta sòru pa nan tin e poder
i e rapides pa nan dominá hopi di e spòrtnan
ku tin haber ku atletismo. Bo por mira
tambe ku mayoria hende koló kla ta bon den
"hockey" i landamentu. Hopi hende ta bisa
ku tur e kosnan bisá di hende koló skur den
deporte ta un opinion baho òf algu ku tin di
haber ku rasismo.
Den tur sirkunstansia di bida bo ta haña
bo ku un hende mihó ku bo, pero esei no
nesesariamente ta basá riba koló i rasa.
Dor di presta bon lo bo yega un dia sigur
kaminda bo ke yega òf alkansá e meta ku
bo ke logra. Angelo Engelhart
> Abo ta balorá nos héroenan nashonal?
Nos Hóbennan di awendia no ta tene na kuenta kuantu lucha
nos héroenan nashonal a hiba pa nos bienestar.
Awor kiko ta un héroe? Un héroe ta un persona ku ta ehekutá
echonan di balentia pa yuda su komunidat.
Nos tin hopi di gradisí na nos héroenan pasó nan a riska nan
bida pa yuda nos. Ta p’esei ta importante pa balorá nan.
Mas balor nos duna nan mas echonan di balentia nos por spera riba nos isla.
Pedro Wacao
Un di e lidernan
di revolushon di
katibu ku a lucha
kontra sklabitut.
Amador Nita
Tabata un lider
sindikal ku
kurashi, nan no
a wèlga, nan a
forma un movementu
sosial pa
igualdat den
sektor laboral
pa yunan di
Kòrsou. Dia 30
di mei 1969.
Tula Mosa Nena
tabata un gran héroe pa e katibunan
na Kòrsou. El a resultá di ta un dje
katibunan di mas poderoso na Kòrsou
ku tabata lucha kontra di sklabitut.
Pedro Luis
Brion
Un hòmber
fuerte di militar,
ku a sa di bai
studia afó pa
asina regresá su
isla pa evitá ku e
británikonan lo
konkistá Kòrsou.
Papa Godett
Tabata un lider
sindikal ku riba
30 di mei 1969 a
forma parti di un
movementu pa
stòp ku diskriminashon
i pa
duna nos yu’i
tera mihó kondishonnan
laboral.
ta e simbolo di e
resistensha femenino
di e muhenan
esklabisá.
Moises Frumencio
Da Costa Gomez
Mihó konosí komo
Dòktor den boka di
pueblo, tabata un di
e hòmbernan bon
studiá di Kòrsou.
E tabata e hòmber
ku a lanta e partido
polítiko NVP,
na aña 1949, i ku a
lucha pa independensia
i derecho
di voto general.
15
4 you-th magazine | página
16
4 you-th magazine | página
> Giovanni Abath, un persona ku hopi talento riba vários
área artístiko! Konosí komo e kabes di Grupo Kara i un
tremendo aktor. Resientemente el a forma parti di e filmashon
di "Tula the Revolt" i pronto nos lo mir’é riba pantaya grandi.
Nòmber: Giovanni Abath
Edat: 39 aña
Funshon: Artista
Status sivil: Kasá
Dicho favorito: Ki nivelllllll!
Deskribí bo mes den 5 palabra:
Trahadó, kreativo, perseverante, sosial i romántiko.
Kiko bo ta gusta mas di bo mes?
Mi determinashon pa alkansá kosnan ku mi ta deseá den
bida.
Na unda bo ta preferá di “chill”?
Den un café òf un restorant.
Kiko ta e eksperensia di mas úniko ku bo tabatin
últimamente? Konta nos algu di esaki.
E eksperensia di mas úniko ku mi tabatin últimamente tabata
e filmashon di e pelíkula "Tula the Revolt". E ta un pelíkula
na nivel di Hollywood i mi tabatin e plaser di por a aktua ku
aktornan rekonosé mundialmente manera entre otro Danny
Glover i Jeroen Krabe. Ami tabatin e ròl mas grandi den aktornan
lokal; mi ròl tabata esun di Bastiaan Carpata. Loke ta
“great” ta ku pueblo por spera e produkshon aki pronto na
Kòrsou tambe!
Den nos último edishon, nos tema tabata:
“Social media”, Internèt i teknologia,
kiko abo ta pensa di e tema aki?
Mi no ta muchu den e mundu virtual ei, pero mi ta hopi
konsiente di e importansha i influensha ku tur esaki tin riba
humanidat. Mi ta kere ku nan a yuda hopi, den e mesun
rosea mi ta bisa ku nan a kibra òf daña hopi tambe.
Kon nos komo hóben tin ku dil ku esaki?
Mester balansá esaki, bo por hasi hopi bon uzo di “social
media”, Internèt i teknologia pa bo desaroyo personal, pero
bo por hasi hopi daño tambe ku tur esaki.
Bo ta kere ku un mundu sin nan ta posibel
i pakiko bo ta kere esaki?
KLAROOOOOO e ta posibel! Nos mundu a drei miónes di aña
sin niun di esakinan. Ta apénas 100 aña mas o ménos nos tin
ku a desaroyá tur e kosnan aki. Niun di nos avochinan, bai te
na egipsionan, niun no tabatin kòmpiuter ni niun otro aparato
teknológiko. I tur a biba! Ta kiko ta falta nos so?
Nos tema di e luna aki ta sklabitut. Kon abo ta
mir’é?
Mi ta mir’é manera parti di nos historia ku nos mester wak
riba dje pa sa unda nos ta awe i unda nos ke ta mayan. E
mester ta un lès pa nos. I mas ku klaro, e ta un parti hopi
tristu i kruel di historia.
Kon bo ta haña ku nos ta dil ku e tema aki awendia
i kiko nos por kambia na dje?
Ami personalmente ta dediká tur aña na e lucha ku katibunan
a hiba aki na Kòrsou na 1795. Tin un grupo masha chikí ku
ta trata pa hasi e historia konosí pa mas i mas hende por ta
konsiente di dje, pero mi ta kere e hóbennan no ta muchu
interesá den historia di katibu etc.
Kon bo ta mira futuro di Kòrsou
konsiderando e tema aki?
Ami ta pronostiká ku pa e próksimo 10 añanan nos lo no
mira niun kambio signifikante. Tur kos ta sigui manera nan ta
bayendo aworakí. Mester nase un lider nobo pa nos pueblo;
nos mester di dje! Mi ta spera ku e lo yega pronto pa mi por
biba e momentu ei promé mi laga kai!
Kon bo ta mira bo mes aki par di aña?
Bieu, doblá i sin djente, hahahahahah! Oké, ban serio awor.
Mi ta visualisá mi mes komo un hòmber eksitoso den bida,
un tata eksepshonal un djamanta di hòmber pa mi KASÁ!
Tambe un siudadano ku ta traha ku bista fihá riba mehorashon
di nos pais..
Manda un mensahe fuerte pa nos hóbennan.
Hóbennan, sa ku boso tin tur e kalidatnan pa logra tur loke
boso proponé pa logra den bida. Nada no ta imposibel, kere
mi! Tur loke bo hasi, hasié a lo mehor! Tuma mi konseho na
serio i lo bo wak bèk riba tur bo logronan un dia i kòrda riba
mi. Hóben bo por!
Laurys Leander


text:
Kòrsou komo pais invitá na Riohacha, Colombia den kuadro den interkambio kultural i ekonómiko
Kòrsou komo pais invitá na Riohacha, Colombia den kuadro den interkambio kultural i ekonómiko
WILLEMSTAD – Gobièrnu di Kòrsou a keda invitá na Riohacha, Colombia durante di dianan
21 – 24 mart 2019. Durante di e periodo aki Latino Amérika ta selebrá un di e festivalnan di mas grandi di Vallenato na Colombia, kaminda tin e oportunidat pa interkambio riba area di kultura i ekonomia.
Kòrsou komo pais invitado ta keda representá pa Minister di Enseñansa, Siensia, Kultura & Deporte (ESKD) sra. drs. Marilyn Alcalá-Wallé.
Nos pais ta keda promové dor di presentashon di nos historia, area kultural (aña di kaha di òrgel i nos tumba), area artísiko, turístiko, ekonómiko, desaroyo di nos idioma papiamentu i tambe presentashon di nos músika i baile folkóriko. Banda di promoshon di nos pais, nos Minister di ESKD ta reuní ku diferente ministernan i dignatarionan di Colombia.
Den su afan pa sigui desaroyá, hasi interkambio i traspaso di konosementu riba nivel internashonal, Kòrsou ta bai sera akuerdonan di koperashon na Riohacha riba e tereno di Edukashon i Kultura.
Riba dia 21 di mart tin un Kongreso di ‘Orange Economy” kaminda ta elaborá riba e areanan di inovashon ekonómiko ku ta arte, artesanía, arkitektura, ‘performing arts’, filmashon, moda i músika. E temanan aki ta e areanan ku ta krea oportunidatnan nobo pa desaroyo ekonómiko entre paisnan. Tur e puntonan aki ta kuadra ku e vishon di CILAC (Plataforma pa Latino Amérika i Karibe) ku ta stimulá desaroyo kreativo, inovativo, i empresarial den kuadro di desaroyo duradero i sostenibel. Kòrsou ta partisipá na e kongreso aki i Minister Marilyn Alcalá-Wallé ta e orador ku ta representá nos pais.
Durante di e dianan 22 pa 24 di mart Minister Marilyn Alcalá-Wallé ta bai hasi vários bishita den kuadro di Enseñansa, Deporte i Kultura manera na institutonan universitario – deportivo pa promové koperashon entre e dos paisnan.
Den e programa tambe tin e gran “Festival Francisco El Hombre” kaminda pais Kòrsou ta representá dor artistanan lokal. Artistanan manera Randal Corsen, Gilbert ‘Dibo’ Doran i Ephrem J t bai presentá riba e tarima internashonal ku nos músika. Tambe tin un agrupashon lokal di kaha di òrgel ku ta presentá nos músika kultural komo nos ta den aña di kaha di òrgel ku ta forma parti integral di nos herensia intangibel/tangibel kultural históriko.
Tur esakinan ta trayektonan ku ta kuadra ku e vishon di Gobièrnu ku ta para pa desaroyo i promoshon di e lasonan intergobernamental entre Latino Amérika i Karibe.


text: ORANJESTAD – Diaranzon atardi Minister di Finansa, Asuntonan Economico y Cultura Sra. Xiomara Maduro den nomber di Gobierno di Aruba a entrega Presupuesto 2020 pa Pais Aruba na un manera digital na Parlamento di Aruba por medio di un ‘usb stick’ den forma di un bara di oro. Ta e promer presupuesto desde aña 2008 cu ta conta cu un surplus. E entrega di awe ta marca e era di presupuesto cu mester conta cu un surplus pa asina nos por hiba finanzas publico den un rumbo solido, transparente y duradero. Secretario di Conseho di Minister Sra. mr. Grace Koolman y Griffier di Parlamento Sr. mr. Herman Hek tabata presente na momento di e entrega di e Presupuesto 2020.


text:
Partido PAR den su afan pa yuda tur suidadano pa konose nan derechinan i boligashonan, ta organisa un anochi di informashon tokante e servisionan di Kranshi djaweps dia 10 di maart 7’or di anochi na Buurtcentrum Janwe.
Partido PAR den su afan pa yuda tur suidadano pa konose nan derechinan i
boligashonan, ta organisa un anochi di informashon tokante e servisionan
di Kranshi djaweps dia 10 di maart 7’or di anochi na Buurtcentrum Janwe.
Hopi hende a yega di bai Kranshi pa regla un ke otro. Mayoria a yega di
bai pa saka sedula, op yu, saka paspoort , kasamnetu, saka stamboom of
saka rijbewijs. Sinembargo, Kranshi ta i por duna muchu mas servisio ku
lokual kisas nos konose.
Durante e anochi di informashon aki Sra. Haddocks, Hefe di Kranshi
akompaña pa dos kolaborador mas lo duna informashon tokante tur
servisionan ku Kranshi por ofrese na komunidat. Nan lo spika mas tokante
e organisashon di Kranshi, leinan i prosesonan di produkshon.
Bo no por perde e anochi aki pa bo enrikese bo konesementu di loke bo
gobiernu por ofrese bo.
Laga nos topa mañan na Sentro di Bario Janwe!
Partido PAR


text:
Kòrsou a bishitá WTO ku su mesun delegashon pero alabes tabata forma parti di e delegashon di reino ku tabatin representashon tambe di St. Maarten.
Den e reunion aki mi a elaborá riba e prioridat di “Food Security”, konektividat maritimo i kolaborashon den islanan di karibe.
Tambe mi a sera konosí ku minister Liesje Schreinemacher enkargá ku Buitenlandse Handel en ontwikkelingssamenwerking na hulanda.
Mi a deliberá kune riba kon hulanda komo un pais desaroyá den reino por duna un kolaborashon real riba tereno di agrikultura, krio di bestia i peska pa asina kuminsa traha riba e vishon ku nos tin pa garantisá seguridat di kuminda na Kòrsou.


text:
KYLIE COSMETICS
Cu 21 aña di edad, KYLIE JENNER, ta bira e hoben cu e status di ‘Youngest Self-Made Billionaire ’, cu un fortuna estima na $1 Biyon. Kylie ta e multimiyonario di mas hoben, cual el a logra riba su mes, alcansando un fortuna di diez cifra na un edad hopi hoben. Jenner a comenta como e prome hoben cu e status billionario di mundo: “Mi no a expect nada, mi no ta premira futuro. Sin embargo e reconocimento ta sinti hopi bon”.
HUDA BEAUTY
2013 tabata e punto di reflexion pa HUDA unda hunto cu su rumannan, Mona y Alya, nan a crea un coleccion di pestaña falso bou di e marca Huda Beauty, cu despues e lo lansa na Sephora na Dubai Mall. E experiencia di Huda den e industria di beyesa a permitie expande e coleccion incluyendo: liquid lipsticks, lip contour pencils, textured eyeshadow palettes & complexion products , cual tur a bira ‘best-sellers’ instantaneo rond mundo.


text:
Awe 8 di mei e programa “Ban Come Dushi” lo cuminsa bek, pa su di tres temporada.
‘Ban Come Dushi’ ta un programa pa informa, educa e comunidad con pa cushina y con pa haci diferente tipo di cuminda y recetanan na cas. Diamars anochi pa 9 or y 20 di anochi, e programa ta pasa na Tele Aruba. Invitadonan pa e anochi aki, Sra. Jenny Portillo, encarga pa informa e televidente riba e arte di fruta y Chef Ricky Croes.
E biaha aki tambe lo inclui un segmento di Santa Rosa, cu lo informa con pa cushina con pa cushina cu nos mesun alimentonan local, planta na Aruba.
Presentacion lo ta den man di Sra. Marcie de Jongh, pa di tres aña consecutivo.
Asina ta, no perde! Sintonisa Tele Aruba diamars anochi pa 9 or y 20 pa otro programa interesante di “Ban Come Dushi”.


text:
Isla no ta e mihó propaganda pa Reino Hulandes. Esaki ta konta prinsipalmente ora organisashonnan internashonal, manera Nashonnan Uní (NU), ta papia krítikamente di Isla relashoná ku derecho humano. UN Office of the High Commissioner for Human Rights (departamentu Economic and Social Council) a hasi esaki den un relato di 13 di yüli 2009 (mira artíkulo 125 te ku 127). Ta bal la pena lesa e relato akí. Ta mashá kla ku Kòrsou, i tambe gobièrnu di Reino, ta aktua kontrali di Statüt pa Reino Hulandes, spesífikamente artíkulo 43.
Comments Off on NU ta kritiká Isla |


text:
Pa motibu di e invashon di Ukraina, Final di Champions League ta kambia.
UEFA, a kambia e final di Champions League di Rusia pa Fransia debi na e guera ku a inisia na Ukrania. UEFA tambe a anunsia ku nan ta stop di…
Analisis Internshonal di e Situashon entre Rusia i Ukrania
Reportahe internashonal ku nos kolega Marcozany Willems.
Rusia a inisia su atakenan kontra Ukrania
Djaweps Presidente di Rusia Vladimir Putin a inisia su atakenan militar kontra Ukrania, den un diskurso nashonal di ultimo ora a konfirma e atake militar ´Operashon Speshal Militar. akontinuashon un…


text:
Resultadonan di Beisbòl Profeshonal Hapones Nippon ayera:
- Rakuten Golden Eagles a derota Fukuoka SoftBank Hawks ku skor di 7-3
Andruw Jones no a konekta hit den 4 turno na bate. Andruw tin un promedio di .222
Resultadonan di Beisbòl Liga Grandi di ayera:
- Baltimore Orioles a derota New York Yankees ku skor di 9-5
Jonathan Schoop no a konektá den 1 turno na bate. Jonathan tin un promedio di .208. Ku e derota New York Yankees ta ofisialmente for di post-temporada 2014
- Chicago White Sox a pèrdè di Detroit Tigers ku skor di 6-1
Ku e viktoria Detroit Tigers ta garantisá nan posishon den post-temporada 2014
- Arizona Diamondbacks a pèrdè di Minnesota Twins ku skor di 2-1
Didi Gregorius a konektá 1 hit den 4 turno na bate. Didi tin un promedio di .221
- Los Angeles Angels a derota Oakland Athletics ku skor di 5-4
- New York Mets kontra Washington Nationals a keda postpone pa motibu den áwaseru
- Seattle Mariners a pèrdè di Toronto Blue Jays ku skor di 1-0
- Kansas City Royals a pèrdè di Cleveland Indians ku skor di 6-4
- Milwaukee Brewers a derota Cincinnati Reds ku skor di 5-0
- Philadelphia Phillies a gana Miami Marlins ku skor di 2-1
- Pittsburgh Pirates a pèrdè di Atlanta Braves ku skor di 6-2
Andrelton Simmons a konektá 2 hit den 5 turno na bate. Andrelton tin un promedio di .245
- Tampa Bay Rays a pèrdè di Boston Red Sox ku skor di 11-3
- Houston Astros a pèrdè di Texas Rangers ku skor di 5-1
- St. Louis Cardinals a pèrdè di Chicago Cubs ku skor di 3-1
- Colorado Rockies a pèrdè di San Diego Padres ku skor di 4-3
- San Francisco Giants a pèrdè di Los Angeles Dodgers ku skor di 9-1
Roger Bernadina no a mira akshon den e partido aki, tampoko Kenley Jansen. Ku e viktoria Los Angeles Dodgers a titulá kampion di divishon west den Liga Nashonal
Partidónan di Liga Grandi pa awe:
- Milwaukee Brewers kontra Cincinnati Reds
- New York Mets kontra Washington Nationals (doubleheader)
- Seattle Mariners kontra Toronto Blue Jays
- Philadelphia Phillies kontra Miami Marlins
- Baltimore Orioles kontra New York Yankees
- Minnesota Twins kontra Detroit Tigers
- Pittsburgh Pirates kontra Atlanta Braves
- Tampa Bay Rays kontra Boston Red Sox
- Oakland Athletics kontra Texas Rangers
- Kansas City Royals kontra Chicago White Sox
- San Diego Padres kontra San Francisco Giants


text:
Recientemente Aruba Excellence Foundation (A.E.F.) tabata tin e honor pa facilita e team di reparticion di cuminda, esta e voedingsassistenten di Dr. Horacio E. Oduber Hospital (HOH) cu e curso di Servicio Excelente cu Zjeito.
E meta ta pa tur miembro di team eleva nan habilidad pa brinda servicio profesional cu Zjeito na cada pashent y cu empatia.
Durante di e 4 dia di training a enfoca cu aki na Aruba en berdad nos tin un manera unico di brinda servicio den tur area di hospitalidad cu por wordo implementa incluso den e area di cuido.
Pa cada participante tin un mihor comprendemento tocante e caracterista unico aki di Servicio Excelente cu Zjeito a trata prome e punto di kico ta haci nos isla e ‘One Happy Island’, kico ta nifica ser hospitalario y con por transmiti esaki den e sector di cuido ora ta trata servicio personalisa na cada pashent den hospital na momento di reparti cuminda.
A analisa con e actitud tambe ta hunga un rol den e forma di brinda servicio. A enfatisa cu comunicacion excelente ta e yabi pa asina e servicio bay ‘smooth’ y pa por yuda minimalisa erornan cometi pa falta di comunicacion.
Tambe a trata e parti con pa anda cu keho cu algun tips valioso cu cada persona lo por aplica na momento cu tin un situacion dificil.
Durante di e training e miembronan di e team di voedingsassistenten tambe a haya oportunidad pa haci algun rollenspel y pone den practica loke cu nan a siña durante di e sesionnan presenta.
Na final cada participante cu a participa activamente durante tur sesion a ricibi un Certificado di Participacion di Servicio Excelente cu tin un validez di 2 aña. Masha pabien na cada participante pa eleva calidad di servicio tambe na Hospital.
Aruba Excellence Foundation a wordo institui door di Aruba Tourism Authority na juni 2018 y ta e fundacion encarga pa entre otro ehecuta e Aruba Certification Program (A.C.P.) como tambe e programa di Happy Information Officers (H.I.O.). Meta principal di e fundacion ta pa sigui desaroya y implementa A.C.P. y H.I.O. como tambe otro programanan specialmente diseña pa certifica personanan cu ta traha den sector di servicio y hospitalidad, p’asina percura cu e nivel di servicio excelente di Aruba ya bon conoci, por keda riba un nivel halto.


text:
Kòrsou, 20 yüni 2022. Mester duna hóbennan un di dos oportunidat den bida.
WILLEMSTAD – Minister di Hustisia Shalten Hato ta kere ku hóbennan ku pa kualkier motibu no a logra terminá nan estudio i no por haña trabou, meresé un di dos oportunidat. P’e motibu aki mes komo partner Minister Hato ta kere den e proyekto interministerial “Un Komienso Nobo”. Hóbennan ku pa un òf otro motibu tabata den kontakto ku hustisia tambe lo por forma parti dje proyekto aki. Minister Hato den kuadro dje proyekto aki ta hasi un yamada na hóbennan tantu hòmber komo muhé entre 18 pa 24 aña pa inskribí i forma parti dje proyekto aki i asina duna inisio na un fase nobo den nan bida.
PROME FASE
E hóbennan ku inskribí mester pasa dos dia di tèst pa determiná si nan por pasa e parti físiko di e asina yama “Sociaal Vormings Traject” (SVT). Esaki ta tuma lugá na Kazèrne di Marina Suffisant bou di guia di Defensa. Durante un periodo di 4 luna e hóbennan ta siña den un forma militar norma i balornan manera disiplina, rèspèt propio, struktura, resistensia, konfiansa i sentido di responsabilidat.
DI DOS FASE
Despues di e promé fase e hóbennan ta drenta e di dos fase di e proyekto ku ta konsistí di un trayekto di aprendisahe asina yama Leerwerktraject (LWT), bou di guia di e organisashon ehekutivo Funditut. Durante e fase aki e hóbennan ta kontinuá ku un preparashon pa un trabou ku ta kuadra ku nan kapasidatnan pa despues nan por haña un trabou. Ku e proyekto akí Gobièrnu di Kòrsou huntu ku Defensa ta brinda perspektiva o sea un komienso nobo na e grupo di hóbennan aki.
Dia 22 di ougùstùs un trayekto nobo di SVT ta kuminsá. Ainda tin espasio pa algun hóben ku ta interesá. Bo tin entre 18 i 24 aña, bo no a kaba bo skol i bo no tin un trabou òf bo a yega di bin den kontakto ku hustisia, apliká dor di manda un mensahe na unkomiensonobo2022@gmail.com òf via WhatsApp na +5999 526 7369. E tim lo duna bo tur informashon i lo guia bo kon pa inskribí. Aplikashon pa e trayekto ku ta kuminsá 22 di ougùstùs ta sera 30 di yüni 2022. Tambe mayor o un familiar por drenta den kontakto ku e tim pa risibí informashon di e proyekto.


text:
Oranjestad – Diabierna Gobierno a reuni cu e Sindicatonan di trahadornan publico y di companianan estatal di Pais Aruba pa asina brinda informacion riba e situacion financiero actual di Pais Aruba, riba e yudansa financiero di Reino Hulandes y sucondicionnan y tambe riba e reduccion di gasto cu mester tumaluga di inmediato pa por conta cu e yudansa di Reino Hulandes. Den su decision di 7 di april 2020, Conseho di Minister di Reinoa pidi Aruba pa corta di inmediato den gastonan di personal, servicio y producto, subsidio y fondonan di Gobierno cu ta wordo traspasa pa fondonan maneha pa otro instancia.
Gobierno mester corta gasto den gastonan di personal
Pa cumpli cu e condicion di Conseho di Minister di Minister di Reino, Gobierno lo baha salario di tur minister y parlamentarioncu 10% . Alabes lo baha salario di e personal di Gobierno y tur ‘gelijkgestelden’ cu 5%. Lo baha ‘vakantie uitkering’ di tur minister, parlamentario, trahado di Gobierno y ‘gelijkgestelden’ cu 50% y tambe e ‘compensatie toelagen’ cu mester wordo pagana lunanan di augustus y november lo wordo reduci cu 50%.
Reduci gastonan di producto y servicio, subsidio , ‘overdrachten’ y SCP
Den e parti di servicio, producto y servicio di Gobierno tin espacio pa reduci den e partinan cu ainda no ta comprometi. Tambe lo corta den subsidio na e ‘Stichtingen Openbaar Nut’ cu 12.6%. Den gasto di ‘overdrachten’ Gobierno lo bay baha e ‘gelijkbedrag’ cu e pensionadonan di APFA ta haya na luna di december cu 50%. Hunto cu esakinan lo temporisa e contribucion di Gobierno na e Plan di Crisis Social (SCP) cu 10 miyon florin.
Reduci gasto pa por usa como fondo pa brinda alivio naotronan
Cu e reduccion di gasto aki Gobierno por redestina 90.8 miyonflorin cu por wordo usa pa brinda alivio na esnan cu mas mesteryudansa na e momentonan aki.
Lo bin mas reduccion di gasto
Minister Xiomara Maduro ta enfatisa cu esaki ta e promeehercicio cu ta wordo haci pa di inmediato haya baha gasto di gobernacion. E reduccion aki ta necesario pa por cumpli cu e condicion di Conseho di Minister di Reino pa asina Pais Aruba por conta cu ayudo financiero necesario di parti di ReinoHulandes.
Solidaridad
Gobierno ta consiente cu mas tin cu wordo haci. E dignatario a subraya cu e crisis di COVID19 ta afecta tur hende rond mundoy tambe Pais Aruba. Nos tur lo sinti e consecuencianan di e crisis di COVID y nos por enfrenta esaki solamente cu comprension y cooperacion di cada un di nos. Comunidad di Aruba mester ta solidario cu otro pa por enfrenta e crisis sin precedencia aki.


text:
ORANJESTAD; Dialuna atardi Minister Endy Croes a reuni cu cabesante di scol Reina Beatrix, sra. Rosalinda Granger. Reina Beatrix ta un scol cu ta cay bou di Dienst Publieke Scholen ‘DPS’ cu ta resorta bou di Ministerio di Enseñansa.
Reina Beatirix ta un di e scolnan cu desde 2014 mester a evacua y awe nan ta cumpli shete aña cu nan ta pafo di nan edificio. Actualmente Reina beatrix ta den tres diferente edificio un na Seroe Blanco, un na YMCA Dakota y un kleuter ta na Paso pa Futuro. E tabata un reunion hopi fructifero unda Minister Endy Croes a haya hopi informacion y por a compronde hopi mas miho con nan ta funciona. ‘Nan amor y pasion pa e scol ta hopi grandi’, e mandatario a expresa. Durante e reunion a intercambia hopi idea riba e tereno escolar como tambe riba e proyectonan cu lo bay bin den futuro y papia brevemente riba puntonan importante y interesante cu tin den e tussenrapport doorlichting landspakketen cu tin entre Inspectie di Aruba y Inspectie di Hulanda. A papia tambe di e infrastructura di nan scol cu un vision pa wak kico por ta un solucion di e aña of añanan binidero. Sra. Rosalinda tabata hopi contento cu e reunion cu e mandatario di enseñansa.
Minister Endy Croes a scucha cu atencion tur puntonan cu a keda treci dilanti y e prioridadnan pa cu e tereno di enseñansa. Minister Endy Croes su deseo y empeño ta pa soluciona problematicanan mas tanto posibel, crea espacio pa trankilidad, paz y mehoracion den e tereno di Enseñansa.


text: Diabierna mainta a drenta informe di cu un homber a yega tur rabia y tabata reclama na e oficina di Asuntonan Social na Tanki Leendert y como nan tabata unicamente damanan trahando e momentonan ey nan a sinti nan cu miedo, mesora a dirigi patruyanan na e sitio. Na yegada di e patruya nan a compronde cu e homber rabia aki a caba di bay. Polis a topa e homber aki den cercania y a consehe cu su problema e lo mester acudi na D.I.P. ya cu ta eynan nan a atende cu asunto di tereno. E homber aki cu ta luchando pa un tereno cual e kiermeen ta pertenece na dje y awor nan kier kite for di dje pa traha caminda.


text:
“Papiamentu ta un dialekto.”
“Papiamentu no tin gramátika.”
“Papiamentu no tin sufisiente palabra.”
Ta kos ku hende sa bisa bo? Bo no sa ki pa kontestá nan? Awèl, den e artíkulo akí, skirbí pa Dr. Frank Martinus Arion, bo ta lesa kiko bo por bisa i kon pa defendé bo idioma.
Defensa di Papiamentu
Shete kontesta simpel pa defendé bo idioma den e promé atakenan
1. Papiamentu ta un dialekto?
Nò. Papiamentu ta un idioma riba su mes.
2. Kiko ta un dialekto antó?
Un dialekto ta originá for di un otro idioma i ta interintelegibel ku e idioma ei. Papiadó di esun ta komprondé papiadó di e otro. Ora esei no ta e kaso mas, e dialektonan ta bira idioma riba nan mes. Esei ta e kaso ku idiomanan ku a sali for di latin manera italiano, franses, portugues, spañó etc. Nan ta idiomanan riba nan mes, pasobra papiadó di esun no por komprondé papiadó di e otro.
Niun papiadó di un idioma romano no por komprondé papiamentu sin mas. I visevèrsa tampoko.
3. Di unda papiamentu a sali antó?
Papiamentu ta un variante afro-portugues di un idioma ku a nase na kosta di Afrika wèst den siglonan 15 i 16, mediante e kontakto ku idiomanan afrikano ku portugues. Su struktura ta di idiomanan kwa di Afrika wèst i su vokabulario portugues. Ainda nan ta papi’é na Kabo Verde ku Guinea-Bissau. Habitantenan di e lugánan akí ta komprondé nos papiamentu meskos ku nos ta komprondé di nan. Ke men ku papiamentu ta un idioma ku kasi 1 mion di hende ta papia.
Nos lenga a bin ku katibunan for di Afrika banda di 1640. Na Kòrsou el a haña influensia den su vokabulario di hulandes ku spañó.
4. Papiamentu su vokabulario ta bastante grandi?
Un idioma tin mes tantu palabra ku su habitantenan ke pa e tin òf ku nan tin mester. Hebreo por ehèmpel tabata ántes un idioma di beibel meskos ku árabe tabata idioma di Koran. Awor nan vokabulario ta kubri tur siensia moderno. Asina ta konta pa idiomanan di India, China, Islandia, Malta etc. Chikitu ku grandi no ta determinante pa esfuerso intelektual. Na aña 1970 Islandia tabatin 230.000 habitante i dos universidat. Awor e tin 290.000 i seis universidat!
5. Papiamentu ta un idioma chikí. Kuantu tempu e por sigui eksistí?
Un idioma no por eksistí di su mes. Ta su papiadónan ta disidí ku nan ke sigui papi’é òf nò. Di e seis mil idiomanan ku tin na mundu gran parti lo stòp di eksistí denter di shen aña, pasobra nan papiadónan no t’ei mas òf no ke papia e idioma mas. Pero ta asina tambe ku UNESCO ta konsiderá ku un idioma ku tin mas di 100.000 papiadó tin probabilidat grandi di keda eksistí. Den Antia so kaba papiamentu ta kumpli ku e kondishon akí. Kòrda ku pone e mion i piku di Kabo Verde ku Guinea-Bissau aserka!
6. No ta mas fásil dera tur idioma chikí i papia un idioma grandi so rònt mundu?
Tur idioma grandi por disparsé. E último ehèmpel ta latin. Ora diferente pueblo a hasié nan idioma, nan a kambi’é di tal manera ku e diferente dialektonan a bira idioma riba nan mes. Asina por pasa i ta pasando ku idiomanan grandi manera ingles, spañó ku franses. Di otro banda mester kòrda ku niun idioma no a nase grandi. Ta idioma di un region chikitu ta bira idioma di henter un pais. Un ehèmpel klásiko ta latin. Un ehèmpel resiente ta ingles: un idioma, papiá na un isla relativamente chikitu na Europa, ku den algun shen aña a bira konosí rònt mundu.
Kontra atake:
7. Papiamentu ta un idioma a) transparente, b) ekonómiko i c) demokrátiko.
a) E no ta usa spesifikashon pa asuntunan ku ta úniko.
Solo.
E solo
Beibel.
E beibel.
b) E no ta usa plural ora un sustantivo ta sigui un palabra ku ta indiká plural: un kas, dos kas.
Dos kasnan.
c) E no ta hasi mashá distinshon entre género maskulino òf feminino.
E mihó manera pa efektuá bo kontra atake mas leu ta ku e piesa di Doble R: Papiamentu, esta dushi lenga
Outor: Dr. Frank Martinus Arion


text:
Rayo di Solo
Kolegio Rayo di Solo ta un skol públiko di nivel básiko. Esaki ta nifiká ku nos skol ta aksesibel pa tur mucha sin distinshon di religion, kreensia, konvikshon filosófiko, rasa i/òf sekso. Aktualmente tin mas o ménos 370 alumno ta bishitá nos skol, total tin 16 grupo.
Pa e tim di Kolegio Rayo di Solo e mucha ta sentral. E kolaboradó- i trahadónan tin enseñansa na pechu. Nan ta trahadónan ku ta traha duru i no tin miedu di duna tur ku tin pa kada mucha individualmente.
Kolegio Rayo di Solo ta traha segun e metanan núkleo di SLO-TULE pa e idioma hulandes, matemátika, orientashon riba bo mes i mundu, orientashon artístiko i gemnastik. Huntu ku e métodonan nos skol tin diferente instrumento digital ku nos ta usa pa sostené nos enseñansa. Aparte di hulandes, tambe nos ta duna nos alumnonan papiamentu na skol. Aktualmente nos ta den e proseso pa modernisá nos método di matemátika i idioma.
Den grupo 7 nos ta duna lès di tráfiko, i den grupo 8 nos alumnonan ta partisipá den e programa di interes empresarial. Tambe den grupo 7 nos ta duna lès di edukashon riba .Huntu ku esakinan nos ta siña nos alumnonan rèspèt pa himno i bandera, pendiente pa e programa pa formashon síviko ku OCW ta desaroyando.
Nos ta sòru pa un liña kontinuo den enseñansa pa tur alumno pa medio di diferente aktividat edukativo adekuá i diferensiashon, ku yudansa di e métodonan.Nos meta ta, pa tur alumno yega e nivel di referensia mínimo 1F pa matemátika i e idioma hulandes. Tin alumno ku por mas ku esei i lo yega respektivamente na nivel 1S i 2F. Nos ta duna e alumnonan enseñansa pa nan por yega esaki sigur, aunke eksperensia a mustra ku no semper tur alumno di Kolegio Rayo di Solo por yega nivel 1F riba tur área. Pa e kasonan akí nos prosedura ta lo siguiente: maestro di e alumno en kuestion ta papia ku e guia interno pa huntu nan traha un plan pa yuda e alumno
Skol tin e responsabilidat di krea un ambiente eskolar sano i sigur. Un ambiente sano na skol ta esensial i indispensabel pa e alumno por siña i pa e maestro por ehersé su profeshon debidamente, pa e motibu akí nos a formulá un protokòl kontra tèrmentu. Nos skol tin un tim di koordinadó di siguridat. E koordinadónan di siguridat ta konosí serka e alumnonan, i den tur klas i otro lokalidat di skol tin poster ku nan potrèt.
E direktor di Kolegio Rayo di Solo ta:
Sra. Jubella Balentin
Historia
A funda nos skol na aña 1848 bou di e nòmber Landschool .
Dia 16 di mei 1939 Landschool a bira e promé skol públiko na Boneiru, bou di e nòmber Prinses Beatrixschool, ku 16 alumno inskribí.
Sèptèmber 1951, skol Prinses Beatrix tabata situá den e edifisio ku anteriormente tabata kazèrne di Boneiru. Den e époka ei un skol preparatorio tambe tabata forma parti di Prinses Beatrixschool.
Na aña 1974 e skol a muda pa e edifisio nobo den Amboina, e skol tabata konsistí di 10 klas. E skol preparatorio no a muda bai Amboina, pero a keda den e edifisio ku anteriormente tabata kazèrne. Na ougùstùs 1980 a amplia e skol ku 2 klas, un di nan tabata pa e parti preparatorio, lushi. Despues a amplia e skol preparatorio ku mas ku 40 mucha. Na aña 1998 e skol preparatorio a krese i yega un total di 6 klas, e tempu ei bou di e nòmber Kolegio Reina Beatrix. Na aña 2002 e skol preparatorio i e skol básiko a bira un skol pa Enseñansa di Fundeshi ku 2 siklo. E promé siklo tabata grupo 1 te 4 i e di dos siklo tabata grupo 5 te 8. Na aña 2007 a amplia e skol ku un edifisio multifunshonal ku a duna posibilidat pa e parti edukativo i kultural.
Mishon
Nos ke duna e muchanan un formashon pa yuda nan bira un persona ku por para riba su pia. Tambe ku e ta desaroyá un un sentido grandi di patriotismo, i ta yega na ta un persona ku por sali pa su mes, su famia, su komunidat i su pais; riba tur tereno i área di bida. Tur esakinan ankrá riba e fundeshi di konsistensia; sostené pa e pilánan di kredibilidat, integridat, honestidat i rèspèt; koroná ku konfiansa.
Vishon
Nos ta haña importante ku e alumnonan por partisipá mas optimal posibel den bida kultural, sosial i ekonómiko di pais. E kualidatnan manera asertividat, fleksibilidat, por karga responsabilidat, ta servisial i ta outónomo, por kontribuí na esaki. Esaki ta trese kuné ku nos ta pone énfasis riba desaroyo personal den su totalidat, esta desaroyo di alma, kurpa i spiritu di e muchanan. Pa logra esaki nos ta ofresé un variedat amplio di kontenido i forma di traha. Den esaki e muchanan ta siña hasi nan propio eskoho, pasobra nos ta di opinion ku di e forma akí e muchanan ta siña mihó. E kontenido ta relatá mas tantu posibel na realidat di bida. Nos ta para pa enseñansa den bida real: siña den konteksto.


text:
Cariflix Games
f 399.00
Cariflix Games.
Awor bo por promové bo produkto, servisio, negoshi of evento hasiendo pregunta na públiko den forma di un kues multiple choice, kaminda mas di 60 mil hende por partisipá pareu.
Pa medio di un Live mentioning den programa na radio of televishon i tambe un push notification via Cariflix, hinter Kòrsou por partisipá den bo “game” pa gana premio i sera konosí ku bo produkto, evento ets.
Djis lansa 3 pregunta i Kòrsou kompleto ta partisipá den bo konkurso pa gana premio of plaka kèsh ku bo ta pone disponibel.
E oferta ta konsistí di lo siguiente:
- Cariflix Game Ang 250,-
- Push notification na tur usuario di Cariflix: Ang 400,-
- Live mentioning na Radio Ang 135,-
TOTAL: Ang 785,-
SPECIAL PRICE Ang 399,-


text:
Den Haag – Cas di Aruba a ricibi bishita di e artista Arubano Joshua Newton. Minister Plenipotenciario sr. Edwin Abath, directora di Cas di Aruba sra. Mr. Desiree Croes, director di ATA Europa sr. Humphrey Vrolijk, director di Buro Six sr. Six van Leeuwen, personal di Cas di Aruba y ATA Europa a saluda Joshua den Sala Padu. Joshua a conquista hopi fama bou di e publico Hulandes cu su participacion den e popular programa di television di SBS 6 Popstars. El’a yega te na e finale di Popstars cu a keda gana pa e cantante Wesley.
Lees meer
Den Haag – Na Cas di Aruba a tuma lugar un ceremonia chiquito pa e studiante Jane Vermaas en coneccion cu su graduacion como Master Media en Journalistiek. Prome cu e estudio aki Jane Vermaas a caba su HBO opleiding “Algemeen Cultuurwetenschappen” y despues ela sigui pa su master na Erasmus Universiteit na Rotterdam.
Lees meer
Den Haag – Na aereopuerto Schiphol a tuma lugar e ceremonia oficial na ocacion cu KLM a re anuda awe su vuelonan pa Aruba. Den e VIP room tabata presente minister-president di Aruba sr. mr. Mike Eman, minister di transporte di Hulanda sr. ir. Camiel Eurlings, minister pa Asuntonan Economico, Social y Cultura sra. Michelle Hooyboer-Winklaar, minister plenipotenciario sr. Edwin Abath, presidente di KLM sr. Peter Hartman, directora di Cas di Aruba sra. mr. Desiree Croes, director di ATA Europa sr. Humphrey Vrolijk, sr. Roy Hart, representantenan di KLM, Schipholgroup, touroperators y prensa.
Lees meer
Den Haag – Minister di Husticia y Enseñansa mr. drs. Arthur Dowers a haci un bishita na Cas di Aruba. E mandatario y su consehera sra. Carmen Tromp a keda ricibi pa Minister Plenipotenciario sr. Edwin Abath.
Lees meer
Den Haag – Directora di Cas di Aruba sra. mr. Dèsirée Croes a celebra su cumpleaños cohuntamente cu empleadonan di Cas di Aruba y ATA Europa.
E personal a colecta placa y a regala sra. Dèsirée Croes un bunita bicicleta, asina e por haci bon uso dje akin a Hulanda, como cu na e pais aki tin hopi hende ta core bicicleta.
Sra. Croes a keda masha contento cu e regalo y a bisa cu sigur elo haci bon uso dje.
Lees meer


text:
CurMil ta asesora polis den trabounan di vigilansia den banda’riba.
KOMUNIKADO DI PRENSA 322 / 2021
11 sèptèmber 2021
CurMil ta asesora polis den trabounan di vigilansia den banda’riba.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Debí na e kantidat di aktividatnan kriminal ku a bin ta asotá e komunidat di band’ariba,
Kuerpo Polisial a hasi un petishon na Defensa, pa asina haña yudansa di CurMil pa ku
vigilansia den área di banda’riba.
Durante di un periodo definí, unidatnan di CurMil tantu den oranan di dia, pero tambe
anochi, lo yuda ku roadblock na sitionan unda kontrolnan preventivo lo keda ehersé.
Tambe nan lo duna un man ku vigilansia den e diferento barionan di banda’riba i sítionan
vulnerabel pa aktonan di delinkuensia.
E personal di CurMil lo traha direktamente bou di supervishon i guia di Kuerpo Polisial
Kòrsou, ku ta esun responsabel pa mantenshon di òrdu públiko i seguridat riba nos isla.
Mientras tantu investigashonnan pa ku e diferente kasonan di atrako i ladronisia den
banda’riba ta kontinuá i ya por a mira algun detenshon importante ku a keda realisá ultimo
dianan.


text:
Prome Minister Evelyn Wever-Croes: PROME MINISTER A BIAHA PA HULANDA PA SIGUI NEGOCIA Y ATENDE REUNION DI CONSEHO DI MINISTER DI REINO DIABIERNA AWO
Prome Minister Evelyn Wever-Croes:
PROME MINISTER A BIAHA PA HULANDA PA SIGUI NEGOCIA Y ATENDE REUNION DI CONSEHO DI MINISTER DI REINO DIABIERNA AWO
Diaranson mainta, Prome Minister Evelyn Wever-Croes a biaha pa Hulanda pa asina atende e reunion di Conseho di Minister di Reino diabierna awo. Despues di lunanan di negosacion cu Hulanda, Gobierno di Aruba a yega na e punto na unda ta cla pa acepta e condicionnan di Hulanda.
“Pa e motibo aki mi ta biahando pa Hulanda pa atende e Conseho di Minister di Reino, diabierna awor dia 13 di november caminda cu e topico aki lo ta riba agenda”, Prome Minister a duna di conoce.
Prome Minister a indica cu Gobierno di Aruba ta sigur cu e pakete cu tin riba mesa awor ta mas balansia, especialmente cu a tene cuenta cu nos autonomia ta miho salbaguardia.
“Nos ta kere cu e pakete aki lo yuda nos pa Aruba sali for di tur e problemanan cu nos a wordo hinca aden door di Covid. Covid a dal nos duro pero aworaki cu e areglo aki di financiamento y sosten di Hulanda nos por dal pasonan grandi padilanti pa nos sali cu un Aruba, economia y autonomia mas fuerte”.
Durante su buelo pa Hulanda Prome Minister den su pagina di Facebook a expresa e siguiente deseo:
“Na caminda pa Hulanda, via Corsou, pa atende reunion di Conseho di Minister di Reino diabierna awor. Nos ta spera cu tur cos por keda cla pa diabierna awor. Den nomber di Dios nos lo logra!”


text:
Megan Markle a yuda produci un buki di receta pa un grupo di hende muhe envolvi den e e tragedia di Grenfell Tower, cu ta dirigi e Hub Community Kitchen pa e vencidario. No solamente cu el a skirbi e prologo pa e buki, pero el a pasa tempo cushinando cu e muhernan y yuda nan publica e buki. E ganashi di e buki lo yuda mantene e cushina, cual lo permiti pa e keda habri y prospera. Diahuebs awor 20 di september, e lo ta anfitrion di un evento festivo na Kensington Palace y kisas cu Doria Ragland tambe lo bay ta presente .
Markle a cuminsa bishita e grupo na januari 2018, djis algun luna despues cu su compromiso cu prins Harry. E proyecto aki ta significa hopi pa e aworaki Duchess of Sussex tanto pa e hende muhernan como e buki di receta. Den un declaracion riba e website Royal Foundation, el a bisa cu el a sintie conecta inmediatamente cu e cushina comunitario aki. Pa haci e fusion di identidadnan cultural bou di un solo dak comparti, ta crea un espacio pa sinti un sensacion di normalidad y mas den un forma di alegria- algo cu nos por relaciona cu ne.
Duchess of Sussex a combina su pasion pa cuminda y filantropia cu un proyecto excitante. Despues cu Meghan a haci e prome bishita na januari, el a continua cu su bishitanan priva. Na februari a keda releva cu e tabata haci bishitanan secreto cu e victimanan di e candela di Grenfell Tower prome cu su boda real. E cookbook “Together: Our Community Kitchen”, ta contene 50 receta di e hende muhernan cu nan comunidad a ser afecta pa e candela na Grenfell Tower na juni 2017.


text:
E departamento di rehabilitashon di Curaçao Medical Center ta dediká na mehorashon di e abilidat humano pa superá bareranan pa esnan ku un deshabilidat. Di frakturashonnan te ku leshonnan grave ku ta afektá e wesu di lomba i e serebro; nos spesialistanan ta duna e nivel di mas haltu di kuido basá riba evidensia. Nos spesialistanan, enfermeronan, terapístanan, neursikólogonan, investigadónan, trahadónan sosial i staf ta brinda e nivel di mas haltu di kuido pa yuda pashèntnan realisá nan metanan.
Ku e introdukshon di teknologia i inovashon nobo, e paisahe di kuido médiko semper ta kambiando. Lokual ta algu konstante ta nos deseo pa mehorá e kondishon humano. Den e palabranan di Hippocrates: “Kaminda tin amor pa e arte di medisina, tambe tin amor pa humanidat.”


text:
(EFE) – E asesinato di un agente policial siman pasa cerca di Santiago, na unda el a muri cu un tiro den su cabes, a rebiba e debate tocante e posesion di arma di candela na Chile, un tema polemico na Merca tambe despues di e ultimo tiroteonan cu a laga decenas di victima mortal.
E presidente Gabriel Boric, den su prome cuenta publico dia 1 di juni ultimo a anuncia cu lo busca e prohibicion total di armanan di candela den man di personanan civil, dianan despues cu na Texas, Merca, a tuma luga un tiroteo na un scol cu a laga 21 morto, e mayoria tabata muchanan.
Mientras e mundo ta yora e tragedia Mericano aki, e morto di dos agente pa herida di bala den menos di un luna a causa consternacion na Chile, simannan despues cu un periodista a ser asesina cu un tiro den su cabes mientras tabata cubri un manifestacion.
“Chile sin armanan ta un Chile mas sigur”, Boric a bisa, ora a presenta un programa di “tolerancia cero” na su uso di parti di civilnan.
For di e momento ey, varios alcalde oficialista a duna respaldo na su decision, mientras cu esun di ultra derecha y otro blokinan independiente ta lucha den e banda contrario.
Segun The Small Arms Survey -rapport di Instituto di Halto Estudio Internacional di Universidad di Ginebra (Suiza)-, na Chile tin alrededor di 2,22 miyones di arma di candela, loke ta supone 12 pa cada 100 habitante.
Expertonan ta coincidi cu aunke Chile no ta un pais specialmente arma, e debate a bin dilanti pa aumento di sensacion di insiguridad, un di e preocupacionnan central di e poblacion.
Segun datonan oficial, mientras cu na 2019 un 43% di homicidio a ser cometi cu arma di candela, na 2021 tabata di 51% y e cifra a subi na 60% den aña aki.


text:
Awe nochi pa mas of menos 8:30 pm, usuarionan a constata cu hopi awa sushi di Bubali Plas tabata bayendo rumbo pa lama. E cantidad di awa tabata abnormalmente hopi, mescos cu e holo stinki cu a domina henter e area. Turistanan den vecindario mesora a cuminsa keha, indicando cu esaki nan no tabata sa di dje ora cu a book nan vakantie den hotel.
Restaurantnan cerca di Eagle Beach a sigura cu diariamente nan ta haya nan mes cu e reto aki, esta un holo insoportabel. Huespednan sa lanta bay y nenga di paga of cancela nan cena pasobra asina hende no por come. Hotelnan den vecindario di e planta di purificacion ta haya nan mes cu e mesun reto aki constantemente. Huespednan ta keha y mesora ta pidi pa descuento of pa cambia di hotel. Esaki ta traduci den perdida di entrada, sin cu e hotel of restaurant tin algo di haber of tin culpa di e mal trabou di DOW.
Awe nochi a nota cu e rooi cu ta core di Bubali Plas pa lama, tabata completamente yen di awa sushi. E nivel di awa tabata masha halto mes y ta nota cu ora e awa sushi drenta lama, cu e ta fomenta hopi scuma.
Aunke cu esaki kisas ta un practica normal, e hecho cu awo e ta hala atencion ta debi na un rapport devastado cu a sali riba e practica aki. A constata cu e awa ta contamina, ta contamina e awa di lama, ta causa daño na coralnan, sin lubida e bida marino completo. Den e rapport a sali awo cu di mil hende cu landa den lama eybanda, algo mas cu 30 ta bira malo. Ta sospecha cu esaki tin di haber cu e bacteria cu ta sali di e awa sushi di Bubali Plas.
E discusion a drenta arena politico y por lo menos dos fraccion a pidi pa un reunion publico. Ta pidi pa gobierno, representa pa minister di naturalesa, Ursell Arends y minister di infrastructura Evelyn Wever-Croes, mester ta presente den e reunion. Nan lo tin cu duna cuenta di e maneho, e situacion actual, kico nan ta haciendo y con lo soluciona e problema aki.
No mas cu e siman aki gobierno a anuncia cu den presupuesto 2022, a presupuesta 16 miyon florin pa drecha e problema. Gobierno ta bisa cu pa cumpra un planta nobo y moderno ta costa 60 miyon florin, locual no tin awo disponibel. Ta sinti cu for di parlamento ta biba e deseo pa forsa gobierno pa toch inverti e suma ey y kita 44 miyon di otro caminda pa toch por yega na un planta moderno, grandi, eficiente y profesional.
Un di e discusion ta e rol cu hotelnan, cu ta percura pa gran parti di e awa sushi aki cu ta yega den e planta, pa explora kico nan lo por aporta. Ta sinti cu mester cobra pa maneho di awa preto na Aruba pasobra ta traha mas hotel, ta traha mas desaroyo di cas, pero ningun hende ta pensa unda e awa di pos ta termina na final. Mas nos keda man crusa, mas e problema ta crece y bay fo’i man.
Un rato despues di a informa di e awa sushi saliendo di Bubali Plas pa lama, DOW a manda un trahado pa cera e sluis bek. A nota cu ta haci esey manualmente na e sitio mes, cu ta impedi pa mas awa sali bay lama.


text:
KRALENDIJK – Boneiru, un isla di Hulanda Karibense, awe a anunsiá lansamentu di su kampaña nobo pa turismo, ‘It’s In Our Nature’, ku un identidat nobo di marka. Un ‘mediaplan omnichannel’ pa alkansá bishitantenan eko-konsiente riba henter mundu ta sostené e kampaña. Boneiru tin un mishon eko-séntriko úniko. Nos ta e promé isla den área karibense ku un parke marino protehá i nos ta boga pa un programa di sertifikashon di Blue Destination ku ta ... Lesa mas
Turismo
Posibilidat pa pago online Visitor Entry Tax ta Live
KRALENDIJK - Awor bishitantenan di Boneiru por paga e Visitor Entry Tax online promé ku nan biahe.A amplia e wèpsait bonaireisland.com di Tourism Corporation Bonaire ku e página Entry Tax. Awor e pagina akí ta aktivo pa e pago online i banda di esei e ta ... Lesa mas
Último preparashonnan tumando lugá pa Visitor Entry Tax
KRALENDIJK - Falta algu mas ku un siman pa introdukshon di e Visitor Entry Tax na Boneiru dia 1 di yüli. E ora ei tur bishitante di Boneiru na momentu ku nan drenta Boneiru lo mester a paga e Visitor Entry Tax. Riba djabièrnè 17 di yüni último Tourism ... Lesa mas
TCB i American Airlines a trese diferente Wholesaler Boneiru
KRALENDIJK- E siman tras di lomba Tourism Corporation Bonaire (TCB) huntu ku nan partner American Airliens a trese diferente agentenan di biaha di benta mayor Boneiru, pa siña konosé e isla mas di aserka. Tambe TCB a tene un ‘partnership meeting’ ku ... Lesa mas
Tourism Corporation Bonaire ta organisá seshon pa stakeholder tokante impuesto di turista
KRALENDIJK – Tourism Corporation Bonaire (TCB) ta organisá su promé Seshon pa Stakeholder tokante Impuesto di Turista komo parti di su strategia di komunikashon pa informá stakeholder i partnernan tokante implementashon i progreso di e impuesto di turista. E ... Lesa mas
Beach & Dive Resort Grand Windsock Bonaire a habri ofisialmente
KRALENDIJK- ‘Beach & Dive Resort Grand Windsock Bonaire’, a habri ofisialmente djabièrnè último. Ta trata di un kompleho di apartamentu moderno i luhoso, situá na Belnem. Diferente di e doñonan di e kompleho luhoso di apartamentu tabata presente pa e ... Lesa mas
Bonaire Cruise Tourism Association ta mira plan di likidashon i no di rekuperashon
KRALENDIJK- Bonaire Cruise Tourism association (BTCA) ta desapuntá i preokupá pa e manera di proseder di gobièrnu di Bonairu, ora ta traha di e tema di turismo krusero. Según BTCA a bisa den un komunikado, nan tabata sinti for di prinsipio ku kasi nan ... Lesa mas
Delegashon di Boneiru a bishitá konferensia di Sea Trade Cruise Global na Merka
Kralendijk –Un delegashon di Boneiru a bishitá e konferensia di Sea Trade Cruise Global ku a tuma lugá na Miami Beach, Florida di 25 di aprel pa 28 di aprel último. Meta di e biahe tabata pa papia ku e kompanianan krusero tokante diferente tema di importansia ... Lesa mas
A organisá otro ‘Speed Meet’ pa trabou den sektor turístiko
KRALENDIJK- Djabièrnè mainta a tuma lugá otro e ‘Speed Meet, Ban traha den turismo'. E aktividat a tuma lugá na Jong Bonaire i ta e di 2 aktividat ku e meta pa ofresé trabou rápido na un persona. Diessinku kompania tabata presentá riba e dia pa ofresé na ... Lesa mas
Direktor di Sandals ta bishitá Sandals Kòrsou
WILLEMSTAD- E direktor general di Sandals Resort International, Adam Stewart, a bishitá e trabou di Sandals Kòrsou pa topa ku e tim di menedjer i tambe wak progreso di e trabou. "Mi tabata tin un tremendo bishita na Kòrsou, kaminda mi a topa ku nos tim di ... Lesa mas
TCB ta firma akuerdo ku artista lokal Luis Moka
KRALENDIJK- Tourism Corporation Bonaire (TCB) firma djamars un akuerdo di kolaborashon i merkadeo riba término largu ku e artista lokal i e strea internashonal ku ta subiendo Luigino Molina, mihó konosí komo Luis Moka. “Nos ta rekonosé su tremendo ... Lesa mas
TCB ta introdusí ‘promesa di destinashon’ Bonaire Bond
KRALENDIJK- Tourism Corporation Bonaire (TCB) ta anunsiá lansamentu di ‘Bonaire Bond’, un promesa di destinashon bon pensá ku ta invitá bishitantenan pa biaha na un manera responsabel i pa respetá nos isla. Segun direktor di TCB, Miles Mercera, ... Lesa mas
Turismo ta rekuperando hopi bon di krisis kousá pa COVID-19
KRALENDIJK- Turismo na Boneiru ta rekuperando hopi bon for di e Pandemia di COVID-19 ku a azotá no solamente nos isla, pero tambe biahamentu i turismo rònt mundo. Durante vários luna di 2020, no tabata pèrmití niun avión yega Boneiru for di ... Lesa mas
Boneiru ta haña kobertura den 28 página di ELLE Magazine NL
KRALENDIJK- Tourism Corporation Bonaire (TCB) ta hopi kontentu ku e reviste ELLE Magazine a inkluí Boneiru den nan edishon number 2. Na luna di yanüari 2022 TCB a risibí e ekipo di ELLE Magazine NL pa un ‘fashion shoot’ ku trahe di e diseñadó Duran Lantink. ... Lesa mas
Boneiru a partisipá na Travel Counsellors Suppliers Day na Hulanda
KRALENDIJK – Tourism Corporation Bonaire (TCB) a partisipá na e Travel Counsellors Suppliers Day na Tiel, Hulanda, komo parti di su Plan di akshon di merkadeo 2022 ku komo meta pa duna nos konseheronan di biahe internashonal informashon tokante e vishon i e ... Lesa mas